sagorsarker/bangla-wikipedia huggingface dataset:
হুয়ান হোসে নোগুয়েস

হুয়ান হোসে নোগুয়েস পোর্তালাতিন (২৮ মার্চ ১৯০৯ – ২ জুলাই ১৯৯৮), হোয়ান হোসেপ নোগুয়েস নামেও পরিচিত, একজন স্পেনীয় আর্গোনিয় ফুটবলার এবং ম্যানেজার ছিলেন। ১৯৩০ এবং ১৯৪০-এর দশকে তিনি বার্সেলোনা, কাতালোনিয়া এবং স্পেনের হয়ে একজন গোলরক্ষক হিসেবে খেলেছেন। পরবর্তীতে তিনি বার্সেলোনা, তারাগোনা এবং এস্পানিওলসহ লা লিগার বেশ কয়েকটি ক্লাবের হয়ে ম্যানেজারের দায়িত্ব পালন করেছেন।
বার্সেলোনা (খেলোয়াড় হিসেবে)
বার্সেলোনা (ম্যানেজার হিসেবে)
ফিটে আর্প

ইয়ান-ফিটে আর্প (, ; জন্ম: ৬ জানুয়ারি ২০০০; ফিটে আর্প নামে সুপরিচিত) হলেন একজন জার্মান পেশাদার ফুটবল খেলোয়াড়। তিনি বর্তমানে জার্মানির পেশাদার ফুটবল লিগের দ্বিতীয় স্তর ২. বুন্দেসলিগার ক্লাব হলস্টাইন কিল এবং জার্মানি জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় এবং বাম পার্শ্বীয় আক্রমণভাগের খেলোয়াড় হিসেবে খেলেন।
২০০৪–০৫ মৌসুমে, জার্মান ফুটবল ক্লাব ভালস্টেটের যুব পর্যায়ের হয়ে খেলার মাধ্যমে আর্প ফুটবল জগতে প্রবেশ করেছেন এবং পরবর্তীকালে হামবুর্গারের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৭–১৮ মৌসুমে, জার্মান ক্লাব হামবুর্গারের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; হামবুর্গারের হয়ে দুই মৌসুমে ৩৫ ম্যাচে ৩টি গোল করার পর ২০১৯–২০ মৌসুমে তিনি প্রায় ৩ মিলিয়ন ইউরোর বিনিময়ে জার্মান ক্লাব বায়ার্ন মিউনিখে যোগদান করেছেন। বায়ার্ন মিউনিখে হয়ে তার প্রথম মৌসুমে তিনি হান্স-ডিটার ফ্লিকের অধীনে ২০১৯–২০ বুন্দেসলিগার শিরোপা জয়লাভ করেছেন। ২০২১–২২ মৌসুমে, তিনি ধারে বায়ার্ন মিউনিখ হতে জার্মান ক্লাব হলস্টাইন কিলে যোগদান করেছেন।
২০১৫ সালে, আর্প জার্মানি অনূর্ধ্ব-১৬ দলের হয়ে জার্মানির বয়সভিত্তিক পর্যায়ে অভিষেক করেছিলেন।
ইয়ান-ফিটে আর্প ২০০০ সালের ৬ই জানুয়ারি তারিখে জার্মানির বাড জেগেবার্গে জন্মগ্রহণ করেছেন এবং সেখানেই তার শৈশব অতিবাহিত করেছেন।
আর্প জার্মানি অনূর্ধ্ব-১৬, জার্মানি অনূর্ধ্ব-১৭ এবং জার্মানি অনূর্ধ্ব-১৯ দলের হয়ে খেলার মাধ্যমে জার্মানির প্রতিনিধিত্ব করেছেন। ২০১৫ সালের ২২শে অক্টোবর তারিখে তিনি প্রীতি ম্যাচে অস্ট্রিয়া অনূর্ধ্ব-১৬ দলের বিরুদ্ধে ম্যাচে জার্মানি অনূর্ধ্ব-১৬ দলের হয়ে আন্তর্জাতিক পর্যায়ে অভিষেক করেছেন। জার্মানির বয়সভিত্তিক দলের হয়ে তিনি প্রায় ৭ বছরে ২৮ ম্যাচে অংশগ্রহণ করে ২০টি গোল করেছেন। তিনি ২০১৬ সালের ১৩ই সেপ্টেম্বর তারিখে অনুষ্ঠিত প্রীতি ম্যাচে ইসরায়েল অনূর্ধ্ব-১৭ দলের বিরুদ্ধে জার্মানির বয়সভিত্তিক দলের হয়ে প্রথমবারের মতো গোল করেছেন।
তত্ত্ববিজ্ঞান

দর্শনের মূল্যবোধ নিয়ে পাঠ করা অধ্যায়ের নাম হলো তত্ত্ববিজ্ঞান ()। নীতিশাস্ত্র এবং নন্দনতত্ত্ব যুগপৎভাবে তত্ত্ববিজ্ঞানে আলোচিত হয়। এটি মূল্যবোধ তত্ত্ব এবং মেটা ইথিক্সের সাথে সাদৃশ্যপূর্ণ। ১৯০২ সালে পল ল্যাপি এবং ১৯০৮ সালে এডওয়ার্ড ভন হাটম্যান এই পদবাচ্য (ইংরেজিতে এক্সিওলোজি) সর্বপ্রথম ব্যবহার করেন।
তত্ত্ববিজ্ঞান আমাদের মূল্যবোধ এবং বিচারের প্রকৃতি নিয়ে আলোচনা করে। নীতিশাস্ত্র এবং কোনটি সঠিক এবং কোনোটি ভালো এবং তা ব্যক্তিজীবনে ও সমাজে কতটা প্রভাব ফেলবে তা নিয়ে আলোচনা করে এবং নন্দনতত্ত্ব সুন্দর এবং নান্দনিক বিষয় নিয়ে আলোচনা করে। প্রথাবদ্ধ তত্ত্ববিজ্ঞান মূল্যবোধের নীতিকে গাণিতিক কঠোরতা ধাপ অনুসরণের মাধ্যমে সাজায়।
৫ম এবং ৬ষ্ঠ খ্রিষ্ঠপূর্বে গ্রিসে সফল হওয়ার জন্য মানুষকে জ্ঞানী হতে হতো। দার্শনিকরা বুঝতে শুরু করেছিলেন যে, সমাজে আইন এবং নৈতিকতার মধ্যে এক ধরনের পার্থক্য বিদ্যমান। সক্রেটিস বিশ্বাস করতেন জ্ঞানের সাথে নৈতিক উৎকর্ষের একটি গুরুত্বপূর্ণ সংযোগ রয়েছে; যা নৈতিকতা এবং গণতন্ত্রকে খুব ঘনিষ্ঠভাবে সংযুক্ত করে। সক্রেটিসের ছাত্র প্লেটো পরবর্তীতে এই বিশ্বাসকে প্রতিষ্ঠিত করেন, যা সবাই অনুসরণ করে। মধ্যযুগে থমাস একুয়ানাস প্রাকৃতিক এবং অতিপ্রাকৃতিক গুণের মধ্যে পার্থক্য করেন। এই ধারণা থেকে দার্শনিকরা পরবর্তীতে বাস্তব সত্যের উপর বিচার এবং মূল্যবোধের উপর বিচারের মধ্যে পার্থক্য করেন, যা পরবর্তীতে দর্শন ক বিজ্ঞানের মধ্যকার পার্থক্যকরণের প্রধান নিয়ামক হিসেবে আবির্ভূত হয়।
পদ্মা এক্সপ্রেস

পদ্মা এক্সপ্রেস (ট্রেন নং- ৭৫৯/৭৬০) বাংলাদেশ রেলওয়ে পরিচালিত আন্তঃনগর ট্রেনসমূহের মাঝে অন্যতম একটি ট্রেন। ট্রেনটি বাংলাদেশের রাজধানী ঢাকা থেকে বাংলাদেশের অন্যতম মহানগরী রাজশাহী মাঝে যাতায়াত করে। এটি একটি বিলাসবহুল আন্তঃনগর ট্রেন। বর্তমানে পদ্মা এক্সপ্রেস চীন থেকে সদ্য আমদানিকৃত অত্যাধুনিক বিলাসবহুল CRRC কোচ দিয়ে চলাচল করে।
২০০৬ সালের ১ শে নভেম্বর ট্রেনটি চালু হয়। 
আন্তঃনগর ট্রেনগুলোতে খাবারের গাড়ি সংযোজন করা থাকে। করিডোরের মাধ্যমে ট্রেনের যেকোন প্রান্ত থেকে খাবারের গাড়িতে গিয়ে খাবার গ্রহণ করা যায়। এসকল খাবার গাড়িতে খাবারের মূল্য তালিকা টানানো থাকে। এখানে বার্গার, কেক, স্যান্ডউইচ, পেটিস, রোল, পাউরুটি, চা, কফি, কাটলেট, সিদ্ধ ডিম, ভাঁজা মুরগি, কাবাব সিঙ্গারা, সমুচা, নানা ধরনের কোমল পানীয় ও পানি পাওয়া যায়। এছাড়া দৈনিক পত্রিকা ও ম্যাগাজিন পাওয়া যায়।
একটি আন্তনগর ট্রেন
টেলিনর

টেলিনর এএসএ (; বা ) হল একটি নরওয়েজীয় বহুজাতিক টেলিযোগাযোগ কোম্পানী, যার সদর দপ্তর অবস্থিত নরওয়ের রাজধানী অসলোর কাছকাছি 'ব্যারাম' নামক পৌরসভার 'ফরনেবু' নামক উপদ্বীপ শহরাঞ্চলে। বিশ্বের অন্যতম বৃহৎ এই টেলিযোগাযোগ কোম্পানির ৫৪.৩ শতাংশ শেয়ারের মালিক নরওয়ে সরকার। বাংলাদেশের গ্রামীণফোনের ৫৫.৮ শতাংশ শেয়ারের মালিক টেলিনর। এশিয়া, পূর্ব ইউরোপ ও স্ক্যান্ডিনেভিয়ার ১৩টি দেশে টেলিনরের মোবাইল নেটওয়ার্ক রয়েছে এবং ২৯টি দেশে বাণিজ্যিক কার্যক্রম রয়েছে।
অসলো স্টক এক্সচেঞ্জে তালিকাভুক্ত কোম্পানি টেলিনর। টেলিনরের বাজার মূল্য ২২৫ বিলিয়ন নরওয়েজীয় ক্রোন; অসলো স্টক এক্সচেঞ্জে তালিকাভুক্ত কোম্পানিগুলোর মাঝে যা তৃতীয় বৃহত্তম।
টেলিনর ১৮৫৫ সালে সম্পূর্ণ রাষ্ট্রীয় মালিকানায় ও রাষ্ট্রীয় পরিচালনায় যাত্রা শুরু করেছিল 'টেকিগ্রাফভারকেট' নামে একচেটিয়াভাবে টেলিগ্রাফ সেবা প্রদানকারী প্রতিষ্ঠান হিসেবে। ১৮৭৮ সালে প্রতিষ্ঠানটি টেলিফোন সেবা দেওয়া শুরু করে। ১৯৭০ সালে পুনর্নামকরণ করা হয়। ২০০০ সালে আংশিক বেসরকারিকরণ করা হয় এবং অসলো স্টক এক্সচেঞ্জে তালিকাভুক্ত হয়। প্রতিষ্ঠানটি ১৯৯৩ জিএসএম প্রযুক্তি এবং ২০০৪ সালে ৩জি ব্যবহার শুরু করে।
দ্য গ্রেট গ্যাটসবি

দ্য গ্রেট গ্যাটসবি মার্কিন কথাসাহিত্যিক এফ. স্কট ফিট্‌জেরাল্ডের রচিত ১৯২৫ সালের উপন্যাস। নিউ ইয়র্ক শহরের নিকট লং আইল্যান্ডের জ্যাজ যুগের প্টভূমিতে রচিত উপন্যাসটি রহস্যময় মিলিয়নেয়ার জে গ্যাটসবির সাথে প্রথম-ব্যক্তি কথক নিক ক্যারাওয়ের মিথস্ক্রিয়া এবং তার প্রাক্তন প্রেমিক ডেইজি বুকাননের সাথে পুনরায় মিলিত হওয়ার জন্য গ্যাটসবির আবেশ চিত্রিত করে।
উপন্যাসটি ফিট্‌জেরাল্ডের সামাজিক জিনেভরা কিংয়ের সাথে তারুণ্যের রোম্যান্স এবং ১৯২ সালে লং আইল্যান্ডের নর্থ শোরে যে দাঙ্গাবাজ পার্টিতে যোগ দিয়েছিলেন তার দ্বারা অনুপ্রাণিত হয়েছিল। ফরাসি রিভিয়েরায় চলে যাওয়ার পর, ফিট্‌জেরাল্ড ১৯২৪ সালে উপন্যাসটির একটি মোটামুটি খসড়া সম্পূর্ণ করেন। এরপর তিনি সম্পাদক ম্যাক্সওয়েল পারকিন্সের কাছে এটি জমা দেন, যিনি পরবর্তী শীতকালে ফিট্‌জেরাল্ডের কাজটি সংশোধন করতে রাজি হয়েছিলেন। সংশোধন করার পরে, ফিট্‌জেরাল্ড তাতে সন্তুষ্ট ছিলেন, কিন্তু বইটির শিরোনাম সম্পর্কে দ্বিধাহীন ছিলেন এবং বেশকয়েকটি বিকল্প বিবেচনা করেছিলেন। চিত্রশিল্পী ফ্রান্সিস কুগাতের প্রচ্ছদ শিল্প ফিট্‌জেরাল্ডকে দারুণভাবে প্রভাবিত করেছিল এবং তিনি তার চিত্রকল্পকে উপন্যাসে অন্তর্ভুক্ত করেছিলেন।
অটল সুড়ঙ্গ

রোটাং সুড়ঙ্গটি একটি মহাসড়ক সুড়ঙ্গ হিসাবে নির্মাণ করা হচ্ছে, যা লেহ-মানালি মহাসড়কে হিমালয়ের পূর্বাঞ্চলীয় পীর পাঞ্জল রেঞ্জে রোহাটং পাসের অধীনে। ৮.৮ কিলোমিটার (৫.৫ মাইল) দৈর্ঘ্যের সাথে ভারতের দীর্ঘতম সড়ক সুড়ঙ্গগুলির মধ্যে অন্যতম (ভারতের দীর্ঘতম সড়ক সুড়ঙ্গ হল ৯.২৮ কিলোমিটার লম্বা চেনানি-নাশ্রী টানেল বা উধমপুরের পাটনিটপ টানেল) এবং এটি মানালি এবং কিলং এর দূরত্বে ৬০ কিলোমিটার (৩৭.৩ মাইল) হ্রাস করবে। সুড়ঙ্গটি ৩,১০০ মিটার (১০,১৭১ ফুট) উচ্চতায় অবস্থিত, তবে রোহাটং পাস ৩,৯৭৮ মিটার (১৩,০৫১ ফুট) উচ্চতায় এবং মানালি থেকে ৫১ কিমি (৩২ মাইল) দূরত্বে অবস্থিত। ২০১৭ সালের অক্টোবরে দক্ষিণ ও উত্তর থেকে বিস্ফোরণ শেষ হওয়ার পর সুড়ঙ্গের উৎখনন সম্পন্ন হয় এবং ২০১৯ সালে সম্পূর্ণ সুড়ঙ্গটি জনসাধারণের জন্য খোলা হতে পারে।
লাদাখে যাওয়ার জন্য দুটি পথ রয়েছে। একটি হল লেহ-মানালি মহাসড়, যা ২০১৯ সালে রোটাং সুড়ঙ্গের মাধ্যমে যাত্রা করবে। রোটাং পাসটি শীতের মাসগুলিতে ভারী তুষারপাত এবং ধসের কারণে বছরে মাত্র চার মাসের জন্য সড়ক যানচলাচলের জন্য উন্মুক্ত থাকে। সুড়ঙ্গ পথের মধ্যমে শীতকালের সময়ে খোলা রাখা হবে মহাসড়কটি। লেহের অন্য পথটি হল শ্রীনগর-দ্রাস-কার্গিল-লেহ মহাসড়, যা জজী লা পাসের মাধ্যমে লাদাখে পৌচ্ছায়, তবে এই পথটিও বছরে প্রায় চার মাস ধরে তুষার দ্বারা অবরুদ্ধ হয়ে থাকে। জোজি লা পাসের অধীনে ১৪ কিলোমিটার দীর্ঘ সুড়ঙ্গ নির্মাণ পরিকল্পনা করা হয়েছে। এই দুটি পথ সাব-সেক্টর পশ্চিম (আকসাই চিনের মুখোমুখি) এবং সিয়াচেন হিমবাহের সামরিক সরবরাহের জন্য গুরুত্বপূর্ণ।
রোটাং সুড়ঙ্গ ঠিক রোটাং পাস অধীনে নয়; এটা রোটাং পাসের সামান্য পশ্চিমে অবস্থিত। রোটাং পাস যাওয়ার পথে মানালি থেকে ১০ কিমি উত্তরে বা রোটাং পাসের ৪০ কিলোমিটার আগে পাল্চন নামক স্থানে বাঁ দিকের পথ ধরে রোটাং সুড়ঙ্গের দক্ষিণ প্রান্তে পৌচ্ছাতে হয়। সোলাং গ্রাম অতিক্রম করার পর, আরও ১০ কিমি পরে ধুন্দি অবস্থিত। সুড়ঙ্গের দক্ষিণ প্রান্তটি বায়াস নদী অতিক্রম করে ধুন্দির উত্তরে ৩২.৩৬৫২° উত্তর অক্ষাংশ এবং ৭৭.১৩৩০° পূর্ব দ্রাঘিমাংশের মধ্যে অবস্থিত।
সুড়ঙ্গের উত্তর প্রান্ত টেলিং গ্রামের কাছে লেহ-মানালি মহাসড়কে ৩২.৪২৮৮ ডিগ্রি উত্তর অক্ষাংশ এবং ৭৭.১৬৪২ ডিগ্রি দ্রাঘিমাংশের মধ্যে অবস্থিত। এই স্থানটি গ্রামাফু থেকে ১০ কিলোমিটার পশ্চিমে অবস্থিত, যা বিদ্যমান মহাসড়কের রোহাটং পাসের পরে প্রথম গ্রাম।
টানেলের মোট দৈর্ঘ্য ৮.৮ কিমি।
শীতকালে ভারী তুষারপাতের সময় খনন চালিয়ে যাওয়া সবচেয়ে কঠিন কাজ ছিল। সড়ঙ্গ তৈরি করার জন্য খনন উভয় প্রান্ত থেকে করা হয়। যাইহোক, রোটাং পাসটি শীতকালে বন্ধ হয়ে গেলে সুড়ঙ্গের উত্তর প্রান্তে প্রবেশযোগ্যতা ছিল না এবং খনন কাজ শুধুমাত্র দক্ষিণ প্রান্ত থেকে করা হত। সমগ্র সুড়ঙ্গের প্রায় এক-চতুর্থাংশ উত্তর প্রান্ত থেকে খনন করা হয়েছিল এবং দক্ষিণ প্রান্ত থেকে তিন-চতুর্থাংশ সুড়ঙ্গ খনন করা হয়েছিল। সুড়ঙ্গের দিকে যাওয়ার পথে ৪৬ টির বেশি হিমবাহের স্থান ছিল। [34
অকিঞ্চন দাস

অকিঞ্চন দাস ছিলেন সহজিয়া সম্প্রদায়ভুক্ত প্রাচীন কবি। তার জন্মতারিখ সম্পর্কে সুনির্দিষ্ট তারিখে পাওয়া যায় না, ধারণা করা হয় ১৭শ শতাব্দীতে জন্মগ্রহণ করেছিলেন। "শ্রীচৈতন্যভক্তিরসাত্মিকা", "শ্রীচৈতন্যভক্তিবিলাস", "ভক্তিরসালিকা", "ভক্তিরসচন্দ্রিকা" প্রভৃতি গ্রন্থের রচনাকার মনে করা হয় তাকে। তিনি "রামানন্দ রায়" রচিত "জগন্নাথবল্লভ" নাটকের বাংলা অনুবাদ করেছিলেন।
ইতিহাস থেকে অকিঞ্চন দাস সম্পর্কে স্পষ্টভাবে তেমন কিছু জানা যায়নি বরং রয়েছে আরো ঘোলাটে বিষয়। অকিঞ্চন দাস নামে তিনজন প্রাচীন কবি রয়েছেন। তাই সঠিকভাবে অকিঞ্চন দাস বলতে একক কোন কবিকে চিহ্নিত করা শ্রমসাধ্য। নিচে তিন অকিঞ্চন সম্পর্কে ঐতিহাসিকদের মতবাদ উল্লেখ করা হলো-
"সংসদ বাঙালি চরিতাভিধান", ১ম খণ্ডের ১৭৫-পৃষ্ঠায় রয়েছে যে তিনি “অকিঞ্চন দাস” নাম ব্যবহার করতেন।
১৮৭০ সাল নাগাদ চন্দ্রনাথ বন্দ্যোপাধ্যায় দ্বারা সংগৃহীত এবং তার পুত্র রাজেন্দ্রনাথ বন্দ্যোপাধ্যায় দ্বারা ১৯২২ সালে প্রকাশিত “শ্রীশ্রীপদামৃতসিন্ধু” গ্রন্থে অকিঞ্চন দাসের দুটি পদ পাওয়া গিয়েছে। এ পদ দুটি যে অষ্টাদশ শতকের কবি অকিঞ্চন দাসের তাতে কোনো সন্দেহ নেই। কারণ সংকলক চন্দ্রনাথ বন্দ্যোপাধ্যায় সারা জীবন ধরে নদীয়ার মেলায় মেলায় গিয়ে কীর্তনিয়াদের থেকে সরাসরি গীত সংগ্রহ করেছিলেন, উনিশ শতকের মধ্যভাগে।
এর পরে ১৯৪৬এ প্রকাশিত হরেকৃষ্ণ মুখোপাধ্যায়ের সম্পাদিত "বৈষ্ণব পদাবলী" সংকলনে এবং ১৯৮৫ সালে প্রকাশিত, কাঞ্চন বসু সম্পাদিত পদাবলী সংকলন “বৈষ্ণব পদাবলী” সংকলনে, ১৮টি “অকিঞ্চন”-এর পদ রয়েছে। কিন্তু সেই সংকলনে পদকর্তাদের কোনো পরিচিতি না থাকায় এই সকল পদের রচয়িতা সম্বন্ধে নিশ্চিতভাবে কিছু বলা বিভ্রান্তিকর। কেননা হরেকৃষ্ণ মুখোপাধ্যায় মহাশয় এবং কাঞ্চন বসু মহাশয় তাদের বিশাল সংকলনে, পদের উৎস এবং পদকর্তা সম্বন্ধে কোন তথ্য উল্লেখ করেন নি।
ক্যারল চ্যানিং

ক্যারল এলাইন চ্যানিং (; ৩১ জানুয়ারি ১৯২১ - ১৫ জানুয়ারি ২০১৯) ছিলেন একজন মার্কিন অভিনেত্রীম গায়িকা, নৃত্যশিল্পী ও কৌতুকাভিনেত্রী। সঙ্গীতধর্মী ব্রডওয়ে মঞ্চনাটক ও চলচ্চিত্রে অভিনয়ের জন্য পরিচিত চ্যানিং তার অভিনয় জীবনে একটি টনি পুরস্কার ও একটি গোল্ডেন গ্লোব পুরস্কার অর্জন করেন এবং একটি একাডেমি পুরস্কারের মনোনয়ন লাভ করেন।
তিনি ১৯৪৯ ব্রডওয়ে মঞ্চে "জেন্টলমেন প্রেফার ব্লন্ডিস" সঙ্গীতধর্মী নাটকে অভিনয় দিয়ে তার কর্মজীবন শুরু করেন এবং ১৯৬৪ সালে "হেলো, ডলি" নাটকে অভিনয় করে শ্রেষ্ঠ অভিনেত্রী বিভাগে একটি টনি পুরস্কার অর্জন করেন। "থরোলি মডার্ন মিলি" (১৯৬৭) চলচ্চিত্রে অভিনয় করে তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন এবং গোল্ডেন গ্লোব পুরস্কার অর্জন করেন। তার অভিনীত অন্যান্য উল্লেখযোগ্য চলচ্চিত্রসমূহ হল "দ্য ফার্স্ট ট্রাভেলিং সেলসলেডি" (১৯৫৬) ও "স্কিডো" (১৯৬৮)। টেলিভিশনে তিনি বিভিন্ন বিচিত্রানুষ্ঠানে বিনোদনদাতা হিসেবে কাজ করেছেন, তন্মধ্যে রয়েছে "দ্য এড সুলিভান শো" ও "হলিউড স্কয়ারস"।
চ্যানিং ১৯২১ সালের ৩১শে জানুয়ারি ওয়াশিংটনের সিয়াটলে জন্মগ্রহণ করেন। তার পিতা জর্জ চ্যানিং (১৮৮৮-১৯৫৭) এবং মাতা অ্যাডিলেড (প্রদত্ত নাম: গ্লেজার, ১৮৮৬-১৯৮৪)। তার পিতা প্রকৃত নাম জর্জ ক্রিস্টিয়ান স্টাকার ছিলেন একজন বহুজাতির মিশ্রণ (আফ্রিকান-মার্কিন ও ককেসীয়)। তিনি ক্যারলের জন্মের পূর্বে তার বংশনাম পরিবর্তন করেন। তিনি খ্রিস্টধর্ম বিজ্ঞান অনুশীলনকারী, সম্পাদক ও শিক্ষক ছিলেন। জর্জের মাতা ক্লারা আফ্রো-মার্কিন এবং পিতা জর্জ স্টাকার একজন জার্মান অভিবাসীর পুত্র ছিলেন। ক্যারলের মাতামহ অটো গ্লেজার ও মাতামহী পলিনা অটমান, দুজনেই জার্মান বংশোদ্ভূত। ক্যারলের বয়স যখন দুই বছর, তখন তার পিতা জর্জ "দ্য সিয়াটল স্টার"-এর সম্পাদনা ছেড়ে সান ফ্রান্সিস্কো শহরে চাকরি নিলে তারা সপরিবারে ক্যালিফোর্নিয়া চলে যান।
তিনি ১৯৪৯ ব্রডওয়ে মঞ্চে "জেন্টলমেন প্রেফার ব্লন্ডিস" সঙ্গীতধর্মী নাটকে অভিনয় করেন। ১৯৬৪ সালে জেরি হারম্যানের "হেলো, ডলি" নাটকে অভিনয় দিয়ে তিনি জাতীয় অঙ্গনে পরিচিতি লাভ করেন। এই নাটকে ডলি লেভি চরিত্রে তার কাজের জন্য তিনি সঙ্গীতনাট্যে শ্রেষ্ঠ অভিনেত্রী বিভাগে টনি পুরস্কার অর্জন করেন। তিনি এই নাটকে স্মরণে বলে যে নাট্যকার থর্নটন ওয়াইল্ডার এই নাটকটি এতটাই পছন্দ করেছিলেন যে তিনি প্রতি সপ্তাহে একবার দেখতে আসতেন। মূলত ওয়াইল্ডারের "দ্য ম্যাচমেকার" নাটক অবলম্বনেই এটি মঞ্চায়িত হয়েছিল। ওয়াইল্ডার তার ১৯৪২ সালে রচিত নাটক "দ্য স্কিন অব আওয়ার টিথ" পুনর্লিখন করে তাতে মিসেস অ্যান্ট্রোবাস ও সাবিনা চরিত্রে চ্যানিংকে দিয়ে কাজ করাতে চেয়েছিলেন, কিন্তু তা শেষ করার পূর্বেই তিনি মারা যান।
চ্যানিং ১৯৫৬ সালে জিঞ্জার রজার্স ও ক্লিন্ট ইস্টউডের সাথে "দ্য ফার্স্ট ট্রাভেলিং সেলস লেডি" চলচ্চিত্রে অভিনয় করেন। ১৯৬৭ সালে তিনি জুলি অ্যান্ড্রুজ, ম্যারি টাইলার মুর ও জন গ্যাভিনের সাথে "থরোলি মডার্ন মিলি" () চলচ্চিত্রে অভিনয় করেন। এই কাজের জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন এবং গোল্ডেন গ্লোব পুরস্কার অর্জন করেন। চ্যানিং তার এই চরিত্রের বিকাশের জন্য তিনি অ্যান্ডুজের কাছে কৃতজ্ঞ।
ত্রিপোলী বিশ্ববিদ্যালয়

ত্রিপোলী বিশ্ববিদ্যালয় () লিবিয়ার সবচেয়ে বড় বিশ্ববিদ্যালয়, এটি লিবিয়ার রাজধানী ত্রিপোলীতে অবস্থিত। এটি ১৯৫৭ সাথে লিবিয়া বিশ্ববিদ্যালয় এর শাখা হিসেবে প্রতিষ্ঠিত হয় । পরে এটি ১৯৭৩ সালে ত্রিপোলী বিশ্ববিদ্যালয় নামে ভাগ হয়।
বিশ্ববিদ্যালয় নিম্নোক্ত ডিগ্রিসমূহ প্রদান করে থাকে:
অ্যামেলিয়া এয়ারহার্ট

অ্যামেলিয়া এয়ারহার্ট (; জন্ম: [২৪ জুলাই ১৮৯৭; অন্তর্ধান: ২ জুলাই ১৯৩৭) ছিলেন একজন মার্কিন বিমান অগ্রগামী এবং লেখিকা। তিনি আটলান্টিক মহাসাগরের উপর দিয়ে বিমান উড়িয়ে নিয়ে যাওয়া প্রথম মহিলা বিমানচালক ছিলেন। এই কৃতিত্বের জন্য তিনি মার্কিন যুক্তরাষ্ট্রের ডিস্টিংগুইশড ফ্লাইং ক্রস পুরস্কার পান। তিনি অনেক রেকর্ড অর্জন করেছেন, তার অভিজ্ঞতা নিয়ে সেরা বিক্রয় বই লিখেছেন এবং দ্য নাইনটি নাইন নামের একটি নারী বিমানচালকদের সংগঠন প্রতিষ্ঠান করার সাহায্য করেছেন। ১৯৩৫ সালে এয়ারহার্ট পারডু বিশ্ববিদ্যালয়ের দর্শন অনুষদে যোগ দেন, যেখানে তিনি মহাকাশ প্রোকৌশলের অধ্যাপক এবং ছাত্রীদের পেশা সংক্রান্ত পরামর্শক হয়ে কাজ করেন। তিনি জাতীয় নারী পার্টির সদস্য ছিলেন এবং সমান অধিকার সংশোধনকে প্রাথমিক সমর্থন করেছেন।
১৯৩৭ সালে এয়ারহার্ট পৃথিবী জুড়ে বিমান চালানোর চেষ্টা করেন, কিন্তু তিনি এবং নাবিক ফ্রেড নুনান প্রশান্ত মহাসাগরে নিখোঁজ হয়ে যান। বর্তমানকালে এয়ারহার্টের জীবন, কর্মজীবন ও অন্তর্ধান নিয়ে জল্পনা অব্যাহত।
বিষ্ণুপ্রিয়া হল্ট রেলওয়ে স্টেশন

বিষ্ণুপ্রিয়া হল্ট রেলওয়ে স্টেশন হল পূর্ব রেল অঞ্চলের ব্যান্ডেল কাটোয়া রেলপথের একটি গুরুত্বপূর্ণ রেলওয়ে স্টেশন। ভারতের পশ্চিমবঙ্গ রাজ্যের নদিয়া জেলার অন্তর্গত স্টেশনটি নবদ্বীপ এবং পার্শ্ববর্তী এলাকায় রেল পরিষেবা প্রদান করে। বর্তমান সময়ে নবদ্বীপ ও ইসকন ভ্রমণে আসা লাখ লাখ পর্যটক যাতায়াতের সুবিধার্থে নবদ্বীপ রেল স্টেশন অপেক্ষা বিষ্ণুপ্রিয়া স্টেশনকে বেশি ব্যবহার করে থাকে কারণ এই স্টেশনে নামলে খুব সহজেই সমগ্র নবদ্বীপ ভ্রমণ করা যায়।
দেশের 
প্রাথমিকভাবে ইস্টার্ন বেঙ্গল রেলওয়ের অন্তর্গত কলকাতা (শিয়ালদহ)-কুষ্টিয়া রেলপথ ১৮৬২ সালে যাত্রী পরিবহনের জন্য খোলা হয়েছিল। হুগলি - কাটোয়া শাখা রেলপথ ১৯১৩ সালে হাওড়া শাখার একটি সম্প্রসারিত অংশ হিসেবে প্রতিষ্ঠিত হয়েছিল। ১৯৯৪ - ৯৬ সালের মধ্যে এই শাখাটি বৈদ্যুতিক ট্রেন চলার উপযুক্ত করা হয়।
বিষ্ণুপ্রিয়া হল্ট রেলওয়ে স্টেশন স্টেশন পশ্চিমবঙ্গের নবদ্বীপ শহরের উত্তর - পশ্চিমে অবস্থিত। হাওড়া-ব্যান্ডেল-নবদ্বীপ ধাম- কাটোয়া-নিউ জলপাইগুড়ি মধ্য দিয়ে রেলপথটি অগ্রসর হয়েছে। স্টেশন শিয়ালদহ রেলওয়ে স্টেশন থেকে ১১৫ কিলোমিটার ও হাওড়া থেকে ১০৭ কিমি দুরে অবস্থিত এবং ব্যান্ডেল থেকে ৬২ কিমি দূরে নদিয়া জেলায় অবস্থিত।
এই রেলওয়ে স্টেশনটি নদিয়া ও পশ্চিমবঙ্গের গুরুত্বপূর্ণ রেলওয়ে স্টেশনগুলির একটি।
দ্বৈত রেল ট্র্যাক স্থাপন করার পর রেলওয়ে স্টেশনে ২ টি প্ল্যাটফর্ম রয়েছে।
কাটোয়া-ব্যান্ডেল বিভাগকে ১৯৯৪-১৯৯৬ সালে বিদ্যুতায়িত করা হয়েছে।
কোনরাড এলস্ট

কোনরাড এলস্ট (জন্ম ৭ অগাস্ট ১৯৫৯ ) একজন বেলজীয় প্রাচ্যবিদ এবং ভারতবিদ যিনি তুলনামূলক ধর্মতত্ত্ব, হিন্দু-মুসলমান সম্পর্ক এবং ভারতীয় ইতিহাসের উপর তার রচনাকর্মের জন্য পরিচিত। তিনি ভারতীয় ও ফ্লেমিশ সংবাদ মাধ্যমে কলাম লিখেন এবং ডাচ ভাষায় দর্শনশাস্ত্র, রাজনীতি ও ধর্ম সম্পর্কে গবেষণাকর্ম প্রকাশ করেছেন। তিনি দেশীয় আর্য তত্ত্ব বা ভারত থেকে আর্য ভাষাসমূহের উদ্ভব সংক্রান্ত তত্ত্ব সমর্থনের জন্য পরিচিত, এই তত্ত্ব মূলধারার একাডেমিক দৃষ্টিভঙ্গির বিরোধিতা করে এবং দাবি করে যে ইন্দো-ইউরোপীয় ভাষাগুলো মধ্য এশিয়ার কুর্গান সংস্কৃতিতে উদ্ভূত নয়, বরং ভারত থেকে উদ্ভূত। এলস্ট হিন্দু জাতীয়তাবাদের বিষয়ে ডক্টরেট করেছেন, এবং হিন্দু জাতীয়তাবাদ আন্দোলনের সমর্থন করেন।স্বাধীন গবেষক হিসাবে তিনি ইসলাম, বহুসংস্কৃতি ও ধর্মনিরপেক্ষতার মতো উত্তপ্ত আইটেমের উপর তার গবেষণার মাধ্যমে সম্মাননা এবং অজস্রতা অর্জন করেছেন।তিনি ইন্দো-ইউরোপীয়, অযোধ্যা মন্দির / মসজিদ বিরোধ এবং মহাত্মা গান্ধীর উত্তরাধিকারের শিকড়, ধর্ম ও রাজনীতির ইন্টারফেস, প্রাসঙ্গিক মহাজাগতিক বিষয়, বৌদ্ধধর্মের অন্ধকার দিক, হিন্দু ধর্মের পুনর্বিন্যাস, ভারতীয় ও চীনা দর্শনের প্রযুক্তিগত বিষয়াদি, বিভিন্ন ভাষা নীতি সম্পর্কিত বিষয়াদি, মাওবাদ, রক্ষণশীলতায় কনফুসিয়াসের নতুন প্রাসঙ্গিকতা, ক্রমবর্ধমান বিষয়ে বিশ্ব সভ্যতা, প্রত্যক্ষ গণতন্ত্র, হুমকিরমুক্ত স্বাধীনতার প্রতিরক্ষা এবং বেলজিয়ামের প্রশ্নকে সংহত করার বিষয়ে এশিয়ান মত ইত্যাদি বিষয়ে লিখেছেন। ধর্ম সম্পর্কে তিনি মানবিক সহানুভূতির সাথে সংক্ষিপ্ত সংশয়বাদকে একত্রিত করেছেন।
এলস্ট ১৯৫৫ সালের ৭ আগস্ট বেলজিয়ামের লেউভেনে জন্মগ্রহণ করেছিলেন। তিনি ইন্ডোলজি, সিনোলজি এবং দর্শন নিয়ে পড়াশোনা করেছিলেন। তার পরিবার ছিল ফ্লেমিশ ক্যাথলিক। তিনি পিএইচডি অর্জন করেছেন। লেউভেন (বেলজিয়াম) এর ক্যাথলিক বিশ্ববিদ্যালয় থেকে। এলস্ট ইন্দো-ইউরোপীয় সংস্কৃতি এবং ভাষা সম্পর্কে তাঁর মতামতের জন্য পরিচিত।
পূর্বস্থলী উত্তর বিধানসভা কেন্দ্র

পূর্বস্থলী উত্তর (বিধানসভা কেন্দ্র) ভারতের পশ্চিমবঙ্গ রাজ্যের পূর্ব বর্ধমান জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, পূর্বস্থলী এবং নাদনঘাট দুটি কেন্দ্র বিদ্যমান ছিল, তার পরিবর্তে পূর্বস্থলী দুটি কেন্দ্র হয়। ১.পূর্বস্থলী দক্ষিণ বিধানসভা কেন্দ্র ২.পূর্বস্থলী উত্তর বিধানসভা কেন্দ্র। ২৬৯ নং পূর্বস্থলী উত্তর বিধানসভা কেন্দ্রটি পূর্বস্থলী-২ সমষ্টি উন্নয়ন ব্লক এবং জাহান্নগর এবং দোগাছিয়া গ্রাম পঞ্চায়েত গুলি পূর্বস্থলী-১ সমষ্টি উন্নয়ন ব্লক এবং বামুনপাড়া, মামুদপুর এবং পুটশুরী গ্রাম পঞ্চায়েত গুলি মন্তেশ্বর সমষ্টি উন্নয়ন ব্লক গুলির অন্তর্গত।
পূর্বস্থলী উত্তর বিধানসভা কেন্দ্রটি ৩৮ নং বর্ধমান পূর্ব লোকসভা কেন্দ্র এর অন্তর্গত। পূর্বে এই কেন্দ্রটি কাটোয়া লোকসভা কেন্দ্র এর অন্তর্গত।
২০১১ - তপন চ্যাটার্জী (তৃণমূল)
২০১৬ - প্রদীপ কুমার সাহা ( সিপিআইএম )
২০২১ - তপন চ্যাটার্জী (তৃণমূল)
ফ্র্যাঙ্ক ল্যানজেলা

ফ্র্যাঙ্ক এ. ল্যানজেলা জুনিয়র (; জন্ম: ১ জানুয়ারি ১৯৩৮) হলেন একজন মার্কিন অভিনেতা। তিনি চারটি টনি পুরস্কার অর্জন করেছেন, "ফ্রস্ট/নিক্সন" নাটকে রিচার্ড নিক্সন চরিত্রে ও "দ্য ফাদার" নাটকে অঁদ্রে চরিত্রে অভিনয় করে শ্রেষ্ঠ কেন্দ্রীয় অভিনেতা হিসেবে দুটি এবং "সিস্কেপ" নাটকে লেসলি ও "ফরচুন্‌স ফুল" নাটকে ফ্লেগন্ত আলেকসান্দ্রভিচ ত্রপাচভ চরিত্রে অভিনয় করে শ্রেষ্ঠ চরিত্রাভিনেতা হিসেবে দুটি পুরস্কার অর্জন করেন। এছাড়া তিনি দুটি অবিই পুরস্কার অর্জন করেছেন।
তার উল্লেখযোগ্য চলচ্চিত্র ভূমিকা হল "ডায়েরি অব আ ম্যাড হাউজওয়াইফ" (১৯৭০)-এ জর্জ প্রেজার, "ড্রাকুলা" (১৯৭৯)-এ কাউন্ট ড্রাকুলা, "মাস্টার্স অব দ্য ইউনিভার্স" (১৯৮৭)-এ স্কেলেটর, "ডেভ" (১৯৯৩)-এ বব আলেকজান্ডার, "গুড নাইট, অ্যান্ড গুড লাক" (২০০৫)-এ উইলিয়াম এস. পেলি এবং "ফ্রস্ট/নিক্সন" (২০০৮)-এ রিচার্ড নিক্সন। "ফ্রস্ট/নিক্সন" ছবিতে তার কাজের জন্য তিনি শ্রেষ্ঠ অভিনেতা বিভাগে একাডেমি পুরস্কারের মনোনয়ন লাভ করেন। ২০১৩ থেকে ২০১৭ সাল পর্যন্ত তিনি এফএক্স চ্যানেলের "দি আমেরিকানস" ধারাবাহিকে গ্যাব্রিয়েল চরিত্রে অভিনয় করেছেন।
ল্যানজেলা ১৯৩৮ সালের ১লা জানুয়ারি নিউ জার্সির বেয়োনে জন্মগ্রহণ করেন। তিনি একজন ইতালীয় মার্কিন বংশোদ্ভূত। তার মাতা অ্যাঞ্জেলিনা এবং পিতা ফ্রাঙ্ক এ. ল্যানজেলা সিনিয়র বেয়োন ব্যারেল ও ড্রাম কোম্পানির সভাপতি। লানজেলা বেয়োনের ওয়াশিংটন এলিমেন্টারি স্কুল ও বেয়োন হাই স্কুলে পড়াশোনা করেন। তারা সপরিবারে নিউ জার্সির সাউথ অরেঞ্জে চলে যাওয়ার পর তিনি কলাম্বিয়া হাই স্কুলে পড়াশোনা করেন। তিনি ১৯৫৯ সালে সিরাকিউস বিশ্ববিদ্যালয় থেকে নাট্যতত্ত্বে স্নাতক ডিগ্রি অর্জন করেন।
ল্যানজেলা অফ-ব্রডওয়ে মঞ্চে অভিনয় শুরু করেন, তন্মধ্যে উল্লেখযোগ্য ছিল ১৯৬৩ সালে বুওয়েরি লেন থিয়েটারে "দি ইমরালিস্ট" এবং ১৯৬৫ সালে রবার্ট লোওয়েল নির্দেশিত "দ্য ওল্ড গ্লোরি"। ১৯৬৬ সালের ৮ই ডিসেম্বর নিউ ইয়র্কের লিংকন সেন্টারের ভিভিয়ান বিউমন্ট থিয়েটারে ফেদেরিকো গার্সিয়া লর্কার "ইয়ের্মা" নাটক দিয়ে তার ব্রডওয়ে মঞ্চে অভিষেক হয়। ১৯৬৮ সালে একই মঞ্চে তিনি উইলিয়াম গিবসনের "আ ক্রাই অব প্লেয়ার্স"-এ উইলিয়াম শেকসপিয়রের যুবক বয়সের ও কল্পিত চরিত্রে অ্যান ব্যানক্রফ্‌টের বিপরীতে অভিনয় করেন। ১৯৭০ সালে মেল ব্রুক্সের "দ্য টুয়েলভ চেয়ারস" এবং ফ্রাঙ্ক পেরির "ডায়েরি অব আ ম্যাড হাউজওয়াইফ" চলচ্চিত্র দুটিতে অভিনয় করে তিনি বড় পর্দায় খ্যাতি অর্জন করেন। দ্বিতীয় চলচ্চিত্রটির জন্য তিনি সবচেয়ে সম্ভাবনাময় নবাগত বিভাগে গোল্ডেন গ্লোব পুরস্কারের মনোনয়ন লাভ করেন। ল্যানজেলা ১৯৭৫ সালে "সিস্কেপ" নাটকে এডওয়ার্ড অ্যালবি চরিত্রে অভিনয় করে তার প্রথম টনি পুরস্কারের মনোনয়ন লাভ করেন।
কাটোয়া বিধানসভা কেন্দ্র

কাটোয়া (বিধানসভা কেন্দ্র) ভারতের পশ্চিমবঙ্গ রাজ্যের পূর্ব বর্ধমান জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ২৭০ নং কাটোয়া বিধানসভা কেন্দ্রটি কাটোয়া পৌরসভা, দাঁইহাট পৌরসভা, অগ্রদ্বীপ, গাজীপুর, সিঙ্গি, জগদানন্দপুর গ্রাম পঞ্চায়েত গুলি কাটোয়া-২ সমষ্টি উন্নয়ন ব্লক এবং খাজুরডিহি, সুদপুর, করজগ্রাম এবং গোয়াই গ্রাম পঞ্চায়েত গুলি কাটোয়া-১ সমষ্টি উন্নয়ন ব্লক গুলির অন্তর্গত।
কাটোয়া বিধানসভা কেন্দ্রটি ৩৮ নং বর্ধমান পূর্ব লোকসভা কেন্দ্র এর অন্তর্গত। পূর্বে এই কেন্দ্রটি কাটোয়া লোকসভা কেন্দ্র এর অন্তর্গত।
কংগ্রেসের রবীন্দ্রনাথ চট্টোপাধ্যায় ২০০৬, ২০০১ এবং ১৯৯৬ সালে কাটোয়া বিধানসভা কেন্দ্র থেকে জয়ী হন তার নিকটতম প্রতিদ্বন্দ্বী সিপিআই (এম) এর সুদীপ্ত বাগচিকে, কনক কান্তি গোস্বামীকে এবং অঞ্জন চ্যাটার্জিকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর অঞ্জন চ্যাটার্জী ১৯৯১ এবং ১৯৮৭ সালে কংগ্রেসের রবীন্দ্রনাথ চট্টোপাধ্যায়কে পরাজিত করেন। সিপিআই (এম) এর হারামোহন সিনহা ১৯৮২ এবং ১৯৭৭ সালে কংগ্রেসের সুব্রত মুখার্জীকে এবং জনতা পার্টির নিত্যানন্দ ঠাকুরকে পরাজিত করেন।
কংগ্রেসের সুব্রত মুখার্জী ১৯৭২ সালে কাটোয়া কেন্দ্র থেকে জয়ী হন। সিপিআই (এম) এর হারামোহন সিনহা ১৯৭১ সালে জয়ী হন। কংগ্রেসের নিত্যানন্দ ঠাকুর ১৯৬৯ সালে জয়ী হন। সিপিআই (এম) এর সুবোধ চৌধুরী ১৯৬৭ সালে জয়ী হন। সিপিআই এর সুবোধ চৌধুরী ১৯৬২ সালে জয়ী হন। কংগ্রেসের তারাপদ চৌধুরী ১৯৫৭ সালে জয়ী হন। সিপিআই সুবোধ চৌধুরী ১৯৫১ সালে জয়ী হন।
২০১৮ এশিয়ান গেমসের পদক তালিকা

২০১৮ এশিয়ান গেমস হল এশিয়া অলিম্পিক কাউন্সিল কর্তৃক আয়োজিত এশিয়ার সর্ববৃহৎ ক্রীড়া প্রতিযোগিতা, যা অফিসিয়ালিভাবে অষ্টাদশ এশিয়াড নামে পরিচিত। এটি ২০১৮ সালের ১৮ আগস্ট থেকে ২ সেপ্টেম্বর তারিখে ইন্দোনেশিয়ার জার্কাতা ও পালেমবং শহরে অনুষ্ঠিত হয়। এতে ৪০টি ক্রীড়া ৪৬৫টি বিভাগে প্রতিযোগিতা ছিল। প্রতিযোগিতার ফলাফলে ৪৬৫ সেট পদক বিতরণ করা হয়েছিল।
<onlyinclude></onlyinclude>
১০০ মিটার দৌড়

১০০ মিটার স্প্রিন্ট বা ১০০ মিটার দৌড় হলো ‘ট্র‍্যাক এন্ড ফিল্ড’ প্রতিযোগিতার একটি স্প্রিন্ট দৌড়। ঐতিহ্যগতভাবে আদর্শ দূরত্ব যার উপর 'বিশ্বের দ্রুততম পুরুষ বা মহিলা' নির্ধারণ করা হয়। অ্যাথলেটিক্স ইভেন্টগুলোর মধ্যে এটি সবচেয়ে জনপ্রিয় ও মর্যাদাপূর্ণ খেলাগুলোর একটি। গ্রীষ্মকালীন অলিম্পিকে এটি ১৮৯৬ সাল থেকে পুরুষদের জন্য এবং ১৯২৮ সাল থেকে নারীদের জন্য একটি নিয়মিত ইভেন্ট হিসেবে অনুষ্ঠিত হচ্ছে।
'স্টেড' (১৯২ মিটার দৌড়) প্রাচীন অলিম্পিকের ক্লাসিক স্প্রিন্ট রেস হিসাবে বিবেচিত ছিল। কিন্তু ১৮৯৬ সালে আধুনিক অলিম্পিকের আবির্ভাবের পর থেকে এটি হয় ১০০ মিটার।
স্টুয়ার্ট হুইটম্যান

স্টুয়ার্ট ম্যাক্সওয়েল হুইটম্যান (; জন্ম: ১ ফেব্রুয়ারি ১৯২৮) হলেন একজন মার্কিন অভিনেতা। তিনি পশ্চিমা ধাঁচের টেলিভিশন ধারাবাহিক "সিমারন স্ট্রিপ" (১৯৬৭)-এ মার্শাল জিম ক্রাউন চরিত্রে অভিনয়ের জন্য সর্বাধিক পরিচিত। তিনি "দ্য মার্ক" (১৯৬১) ছবিতে তার কাজের জন্য তিনি শ্রেষ্ঠ অভিনেতা বিভাগে একাডেমি পুরস্কারের মনোনয়ন লাভ করেন। তার অন্যান্য উল্লেখযোগ্য চলচ্চিত্রসমূহ জন ওয়েনের সাথে পশ্চিমা ধাঁচের "দ্য কোমাঞ্চেরস" (১৯৬১) এবং "দোজ ম্যাগনিফিসেন্ট মেন ইন দেয়ার ফ্লাইং মেশিন্স" (১৯৬৫)।
স্টুয়ার্ট ম্যাক্সওয়েল হুইটম্যান ১৯২৮ সালের ১লা ফেব্রুয়ারি ক্যালিফোর্নিয়ার সান ফ্রান্সিস্কো শহরে জন্মগ্রহণ করেন। তার পিতা জোসেফ হুইটম্যান এবং মাতা সেসিলিয়া (গোল্ড)। তিনি তার পিতামাতার দুই সন্তানের মধ্যে বড়। তার পরিবার ইহুদি ধর্মাবলম্বী ছিল। ১৯৫০-এর দশকে হেডা হুপারের কাছে হুইটম্যান নিজের সম্পর্কে বলেন, "একজন প্রকৃত মার্কিনী, তবে কিছু ইংরেজ, আইরিশ, স্কটিশ ও রুশ ছোঁয়া আছে, ফলে আমি সকলের সাথেই মিলে যাই।"
রিচার্ড বার্টন মঞ্চে "কেমলট" নাটকে কাজ করার জন্য "দ্য মার্ক" (১৯৬১) ছবিতে একজন শিশু নির্যাতনকারী চরিত্রে অভিনয়ের প্রস্তাব ফিরিয়ে দিলে হুইটম্যান সেই চরিত্রটিতে কাজ করতে রাজি হন। ছবিটি আয়ারল্যান্ডে ধারণ করা হয়। হুইটম্যানের কাজ ইতিবাচক পর্যালোচনা লাভ করে এবং তিনি তার কাজের জন্য তিনি শ্রেষ্ঠ অভিনেতা বিভাগে একাডেমি পুরস্কারের মনোনয়ন লাভ করেন।
হুইটম্যান জন ওয়েনের সাথে মাইকেল কার্টিজ পরিচালিত পশ্চিমা ধাঁচের "দ্য কোমাঞ্চেরস" (১৯৬১) ছবিতে অভিনয় করেন। পল ওয়েলম্যানের ১৯৫২ সালের একই নামের উপন্যাস অবলম্বনে নির্মিত ডিলাক্স সিনেমাস্কোপ রঙিন ছবিটি হিট তকমা লাভ করে। ১৯৬৪ সালে পশ্চিমা ধাঁচের "রিও কঞ্চোস" ছবিতে অভিনয়ের পর তিনি ১৯৬৫ সালে "দোজ ম্যাগনিফিসেন্ট মেন ইন দেয়ার ফ্লাইং মেশিন্স" ছবিতে শ্রেষ্ঠাংশে অভিনয় করেন।
ফারহদ মেহরাদ

ফারহদ মেহরাদ () (জানুয়ারি ২০, ১৯৪৪ - আগস্ট ৩১, ২০০২), ইরানে ব্যাপকভাবে ফারহদ নামে পরিচিত ছিলেন। তিনি একজন ইরানি পপ, রক, এবং লোক গায়ক, গীতিকার, গিটারবাদক এবং পিয়ানোবাদক, যিনি প্রথম ইংরেজি রক অ্যান্ড রোল অ্যালবাম প্রকাশ করেছিলেন।
১৯৭৯ সালের ইসলামি বিপ্লবের পূর্বে তিনি ইরানি রক, লোক ও পপ সঙ্গীতশিল্পীদের মধ্যে বিশিষ্টতা অর্জন করেলেও, বিপ্লবের পর তিনি ইরানে বহু বছর ধরে গান গাওয়া থেকে নিষিদ্ধ ছিলেন। বিপ্লব পরবর্তী তার প্রথম কনসার্ট ১৯৯৩ সালে অনুষ্ঠিত হয়। এযাবৎকাল পর্যন্ত তিনি সর্বকালের সবচেয়ে প্রভাবশালী এবং সম্মানিত সমসাময়িক ইরানি শিল্পী হিসেবে বিবেচিত।
ফারহদ ১৯৭১ সালের "খোদাফেজ রাফি" চলচ্চিত্রের জন্য গাওয়া "জোমহ" গানের জন্য সুপরিচিত। এই রাজনৈতিক গানের বিষয়ে গুজব সত্ত্বেও, গীতিকার শাহয়ার ঘনবাড়ি তাপেশ টিভির "আনকাট" আনুষ্ঠানে এই অভিযোগ অস্বীকার করেন।
ফরহাদ ১৯৪৪ সালের ২০ জানুয়ারি ইরানের তেহরানে জন্মগ্রহণ করেন। তার বাবা রেজা মেহরাদ ছিলেন একজন ইরানি কূটনীতিক, যিনি ইরানের পররাষ্ট্র মন্ত্রণালয়ের পক্ষে আরবি দেশগুলিতে কাজ করেছিলেন। কনিষ্ঠ সন্তান হবার কারণে তিনি সবসময় তার পরিবারের সদস্যদের থেকে আলাদা আচরণ পেতেন, এবং প্রত্যেকে ধরে নিয়েছিলেন যে তিনি একজন প্রাপ্তবয়স্কের মতো আচরণ করার চেষ্টা করছেন।
১৯৯৩ সালে, ১৫ বছর সঙ্গীত পেশায় নিরব থাকার পর, ফরহাদ তার প্রথম অ্যালবাম, "খাব দার বিদারি" ("জাগ্রত ঘুম") প্রকাশের অনুমতি পেয়েছিল এবং এটি প্রকাশের পরপরই চার্টের শীর্ষে অবস্থান নেয়।
এই অ্যালবামের পরে, ফরহাদ ইরান সরকারের অনুমোদন প্রাপ্তি প্রকিয়ার প্রতি আশাহত হন। ফলে ১৯৯৯ সালে তার পরবর্তী অ্যালবাম "বার্ফ" ("বরফ") যুক্তরাষ্ট্রে প্রকাশিত হয়। যদিও পরবর্তী বছর "বার্ফ" ইরানে মুক্তি পায়।
২০০০ সালের "বার্ফ" অ্যালবামের পরে, ফরহাদ বিভিন্ন দেশ এবং বিভিন্ন ভাষায় গান সহ একটি অ্যালবাম রেকর্ড করার সিদ্ধান্ত নিয়েছিলেন। তিনি অ্যালবামটির নাম ঠিক করেছিলেন "আমিন"; তবে রেকর্ডিং শুরু করলেও অ্যালবামটি শেষ করার আগেই তিনি মারা যান।
২০০০ সালের সেপ্টেম্বরে, ইরান এবং ফ্রান্সে দুই বছর চিকিৎসাধীন থাকার পরে, ফরহাদের অসুস্থতা মারাত্মক হয়ে ওঠে। ২০০২ সালের ৩১ আগস্ট তিনি হেপাটাইটিস সি-এর মারাত্মক রূপের কারণে প্যারিসে মারা যান।
তার শেষকৃত্য অনুষ্ঠানে দারিউশ, ইবি এবং পার্সি বিনোদনকারীদের মতো অনেক ইরানি তারকারা অংশ নিয়েছিলেন। পারস্যের গীতিকার শাহায়ার ঘানবাড়ি মন্তব্য করেছেন যে তার একাংশ ফরহাদের সাথে মারা গিয়েছে। ফরিদ জোল্যান্ড বলেছেন, ফরহাদের মৃত্যুর ফলে তিনি বিধ্বস্ত হয়েছিলেন। ইবি বলেছেন যে তিনি তার সেরা বন্ধু এবং প্রিয় গায়ককে হারিয়েছেন।
ফরহাদকে প্যারিসের ঠিক বাইরে সিমেটিয়ার ডি থাইয়াসে (বিভাগ:১১০ লিন:৭ এন দে লা তোম্বে:২৩) সমাহিত করা হয়েছে। তার মৃত্যুর পরে, ইরানের তেহরানের সিনেমা যাদুঘরে তার ব্যক্তিগত সামগ্রীর একটি সংগ্রহশালা প্রতিষ্ঠা করা হয়েছিল এবং তার সম্পর্কে "ফরহাদ'স ফ্রাইডে" এবং "স্নো" নামে দুটি প্রামাণ্যচিত্র তৈরি করা হয়েছে।
সাংস্কৃতিক হীনম্মন্যতা

সাংস্কৃতিক বিলম্বনা হল সংস্কৃতি অধ্যয়ন ও সামাজিক নৃবিজ্ঞানের একটি ধারণা। সাংস্কৃতিক হীনম্মন্যতা বলতে বোঝায় নিজ শ্রেণী, জাতি ও দেশের ভাষা ও সংস্কৃতি সম্পর্কে এক ধরনের আত্তীকৃত হীনম্মন্যতাবোধ যার ফলে একজন ব্যক্তি নিজ শ্রেণী, দেশ, ও জাতির ভাষা ও সংস্কৃতির চেয়ে ভিন দেশ, জাতি, শ্রেণীর ভাষা ও সংস্কৃতিকে অগ্রাধিকার দেয়। এই ধারণাটির সাথে উপনিবেশী মানসিকতা ও চিন্তাশূন্য বুদ্ধিবৃত্তিবিরোধিতার সম্পর্ক রয়েছে। সাংস্কৃতিক বিলম্বনা সাধারণত নিজ দেশ ও অন্যান্য উপনিবেশিত দেশগুলো থেকে আগত চিন্তাবিদ, বিজ্ঞানী, শিল্পীদের গুরুত্ব দেয় না, এবং সব কিছুতেই পশ্চিমাদের অনুকরণ করে। সাংস্কৃতিক হীনম্মন্যদের মাঝে নিজ দেশীয় ভাষা ও সংস্কৃতির সাথে বিচ্ছিন্নতাও দেখা দেয় যাকে সাংস্কৃতিক বিচ্ছিন্নতাবোধ বলে।
সাংস্কৃতিক হীনম্মন্যতার সাথে সাংস্কৃতিক বিচ্ছিন্নতা্র নিবিড় সম্পর্ক রয়েছে কেননা নিজ সংস্কৃতির সাথে বিচ্ছিন্নতার ফলে একজন ব্যক্তি নিজস্ব শ্রেণী, সংস্কৃতিকে অবজ্ঞা বা অবমূল্যায়ন তথা পরিত্যাগ করে। সাংস্কৃতিক ভাবে একজন বিচ্ছিন্ন ব্যক্তি নিজ সংস্কৃতিকে অবমূল্যায়ন করে কিন্তু উপনিবেশক দেশের সংস্কৃতিকে অগ্রাধিকার দেয় তথা উপনিবেশক দেশের সংস্কৃতির জন্য ক্ষুধাতুর থাকে।  উত্তর-উপনিবেশবাদ তত্ত্ববিদ বিল অ্যাশক্রফ্ট, গেরেথ গ্রিফিথস এবং হেলেন টিফিন মনে করেন সাংস্কৃতিকভাবে বিচ্ছিন্ন একজন ব্যক্তি নিজ দেশে পরদেশি হয়ে থাকে, নিজেকে দেশচ্যুত মনে করে। ফলত তারা ভিন্ন কোন দেশ, সাধারণত পশ্চিমা কোন দেশের দিকে তাকিয়ে থাকে এবং সেখানকার সামাজিক মূল্যবোধকে নিজের মূল্যবোধ বলে মনে করে। সাংস্কৃতিক বিচ্ছিন্নতাবোধে সংক্রমিত সমাজগুলির সাংস্কৃতিক আত্মপরিচয় সাধারণত দুর্বল হয়ে থাকে এবং নিজেদের নিজেরাই মূল্য দেয় না।
সাংস্কৃতিক হীনম্মন্যতাবোধের সবচেয়ে বড় প্রকাশ হল আমেরিকান সব জিনিসের প্রতি আদেখলা ভাব; আমেরিকান চলচ্চিত্র, টেলিভিশন, সংগীত, পোশাক, ইংরেজি অপশব্দ (স্ল্যাংস), এমনকি নামগুলির জন্য সাংস্কৃতিক হীনম্মন্যরা অপরিসীম তৃষ্ণা দেখিয়ে থাকে। সাংস্কৃতিকভাবে বিচ্ছিন্ন ব্যক্তিরা তাদের নিজ সমাজের সংস্কৃতি বা ইতিহাসে তেমন আগ্রহও প্রদর্শন করে না এবং মূল্য দেয় না।
তাকেফুসা কুবো

একজন জাপানি ফুটবলার যিনি একজন অ্যাটাকিং মধ্যমাঠের খেলোয়াড় হিসেবে জাপানি ক্লাব এফসি টোকিও-এর হয়ে খেলে থাকেন।
তার খেলোয়াড়ী কৌশলের উপর ভিত্তি করে, তাকে 'জাপাননিজ মেসি' ডাকনামে ডাকা হয়ে থাকে।
মাত্র সাত বছর থাকাকালীন সময়ে, টাকাফুসা কুবো তার জন্মস্থান শহর কাওয়াসাকি ভিত্তিক একটি স্থানীয় ফুটবল ক্লাব "এফসি পারসিমন"-এর হয়ে খেলা শুরু করেন। ২০০৯ সালের আগস্ট মাসে, জনপ্রিয় স্পেনীয় ফুটবল ক্লাব এফসি বার্সেলোনা-এর হওয়া সকার ক্যাম্পে তিনি "সবচেয়ে মূল্যবান খেলোয়াড়" পুরস্কার যেটিতে তিনি মাত্র আট বছর বয়সে অংশ নিয়েছিলেন। ২০১০ সালের এপ্রিল মাসে, তিনি এফসি বার্সেলোনা স্কুল দলের একজন সদস্য হিসাবে নির্বাচিত হন এবং বেলজিয়ামে অনুষ্ঠিত হওয়া "সোডেক্সো ইউরোপিয়ান রুকাস কাপ"-এ অংশ নেন। যদিও তার দল আসরটিতে তৃতীয় অবস্থানে থেকে শেষ করেছিলো, তবুও তিনি "সবচেয়ে মূল্যবান খেলোয়াড়" পুরস্কারটি পান। বাড়ি ফেরার পর, তিনি তার স্থানীয় কাউয়াসাকি ফ্রনটেল-এর কিশোর দলের হয়ে খেলা শুরু করেন।
২০১১ সালের আগস্ট মাসে, টাকাফুসা কুবো কাতালোনিয়া-এর রাজধানী বার্সেলোনা-এ অবস্থিত বিশ্ববিখ্যাত কিশোর ফুটবল একাডেমী লা মাসিয়া, (যেটি সাধারনত এফসি বার্সেলোনা-এর কিশোর ফুটবল একাডেমী)-এ পরীক্ষায় উত্তীর্ণ হবার পর সেখানে যোগদান করার জন্য আমন্ত্রণ পান। তিনি বার্সা আলেভিন সি (অনূর্ধ্ব-১১)-এর হয়ে খেলা শুরু করেন।
(২০১২-১৩)-এ তার প্রথম পুরোদমে মৌসুমে তিনি ছিলেন ক্লাবটির হয়ে সর্বোচ্চ গোলকরা খেলোয়াড়, যেখানে তিনি মাত্র ৩০ টা ম্যাচ খেলে ৭৪টি গোল করেন।
(২০১৩-১৪) মৌসুমে অর্থাৎ পরবর্তী মৌসুমে, তিনি "মেডিটেরানিয়ান কাপ অনূর্ধ্ব-১২" নামক টুর্নামেন্টে "মোস্ট ভেলুয়েবল প্লেয়ার" পুরস্কার বা "সবচেয়ে মূল্যবান খেলোয়াড়" পুরস্কারটি পান। তিনি তার দলকে লিগে শাসন করতে এছাড়াও কাতালুনিয়া কাপ জয় করতেও সাহায্য করেন। 
ক্লাবটির হয়ে খেলা তার তৃতীয় মৌসুমে (২০১৪-১৫), তিনি বার্সা ইনফেন্টিল এ বা (অনূর্ধ্ব-১৪) দলে উন্নিত হন।
কিন্তু পরবর্তীতে, কাতালান ক্লাবটি অনূর্ধ্ব-১৮ বছরের কিশোরদের জন্য করা ফিফা আন্তর্জাতিক স্থানান্তর নীতি লঙ্ঘন করেছে বলে পাওয়া যায়, যেটি ক্লাবটির হয়ে খেলা কুবোবে অযোগ্য করে তুলে।
২০১৫ সালের মার্চ মাসে, খেলা চালিয়ে যাবার খোজে তিনি জাপানে ফিরে আসেন এবং, এফসি টোকিও-এর সাথে তাদের কনিষ্ঠ কিশোর দলে খেলার জন্য একটি চুক্তিতে আবদ্ধ হন।
২০১৮ সালের ১৬ই আগস্ট, তিনি আরেক জাপানি ফুটবল ক্লাব ইউকোহামা এফ.মারিনোস-এ অর্ধ-বছরের জন্য ধারে যোগ দেন। তিনি অচিরেই তার ক্লাবটির হয়ে অভিষেক হওয়া ম্যাচের অর্ধেক সময়ে আরেক জাপানি ক্লাব ভিসেল কোবে-এর বিরুদ্ধে হওয়া ম্যাচে তার অভিষেক গোলটি করেন।
টাকেসুফা কুবো, জাপান অনূর্ধ্ব-১৫ থেকে অনূর্ধ্ব-২০ পযন্ত জাপান জাতীয় ফুটবল দল-এর সাথে যুক্ত রয়েছেন।
মাত্র ১৫ বছর বয়সে, ২০১৭ সালে আয়োজিত ২০১৭ ফিফা অনূর্ধ্ব-২০ বিশ্বকাপ-এ খেলার জন্য গঠিত জাপান অনূর্ধ্ব-২০ দল-এ ডাক পান।
"২ ডিসেম্বর ২০১৮-এ সর্বশেষ সংযুক্ত করা হয়েছে".
কেতুগ্রাম বিধানসভা কেন্দ্র

কেতুগ্রাম (বিধানসভা কেন্দ্র) ভারতের পশ্চিমবঙ্গ রাজ্যের পূর্ব বর্ধমান জেলার একটি বিধানসভা কেন্দ্র। পূর্বে এই কেন্দ্রটি তপসিলি জাতির জন্য সংরক্ষিত ছিল। ২০১১ সালে কেন্দ্রটি উন্মুক্ত হয়।
ভারতের সীমানা পুনর্নির্ধারণ কমিশনের নির্দেশিকা অনুসারে, ২৭১ নং কেতুগ্রাম বিধানসভা কেন্দ্রটি কেতুগ্রাম-১ সমষ্টি উন্নয়ন ব্লক এবং কেতুগ্রাম-২ সমষ্টি উন্নয়ন ব্লক এবং কশিগ্রাম এবং শ্রীখণ্ড গ্রাম পঞ্চায়েত গুলি কাটোয়া-১ সমষ্টি উন্নয়ন ব্লক গুলির অন্তর্গত।
কেতুগ্রাম বিধানসভা কেন্দ্রটি ৪১ নং বোলপুর লোকসভা কেন্দ্র এর অন্তর্গত। পূর্বে এই কেন্দ্রটি বহরমপুর লোকসভা কেন্দ্র এর অন্তর্গত।
 
সিপিআই (এম) এর তমাল চন্দ্র মাঝি কেতুগ্রাম এসসি কেন্দ্র থেকে জয়ী হন, ২০০৬ এবং ২০০১ সালে কংগ্রেসের অমর রামকে পরাজিত করেন, ১৯৯৬ সালে কংগ্রেসের নারায়ণ চন্দ্র পোদ্দারকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর রাইচরণ মাঝি ১৯৯১ সালে বিজেপির চাঁদ কুমার সাহাকে, ১৯৮৭ সালে কংগ্রেসের প্রভাকর মণ্ডলকে, ১৯৮২ সালে কংগ্রেসের লাল মোহন সাহাকে এবং ১৯৭৭ সালে কংগ্রেসের প্রভাকর মণ্ডলকে পরাজিত করেন।
কংগ্রেসের প্রভাকর মণ্ডল ১৯৭২ সালে কেতুগ্রাম কেন্দ্র থেকে জয়ী হন। সিপিআই (এম) নির্মলচন্দ্র মণ্ডল ১৯৭১ সালে জয়ী হন। সিপিআই (এম) এর রামগতি মণ্ডল ১৯৬৯ সালে জয়ী হন। ১৯৬৭ সালে কংগ্রেসের পি. মণ্ডল জয়ী হন। সিপিআই এর শ্রী মোহন ঠাকুর ১৯৬২ সালে জয়ী হন। ১৯৫৭ সালে কেতুগ্রাম কেন্দ্রে যৌথ আসন ছিল। কংগ্রেসের শঙ্কর দাশ এবং আব্দুস সাত্তার উভয়ই জয়ী হন। স্বাধীন ভারতের প্রথম নির্বাচনে ১৯৫১ সালে, হিন্দু মহাসভার তারাপদ বন্দ্যোপাধ্যায় কেতুগ্রাম কেন্দ্র থেকে জয়ী হন।
বেনগাজি বিশ্ববিদ্যালয়

বেনগাজি বিশ্ববিদ্যালয় (পূর্ব নাম গেরুইনিস বিশ্ববিদ্যালয়) লিবিয়ার একটি সরকারি বিশ্ববিদ্যালয়। বেনগাজি অবস্থিত বিশ্ববিদ্যালয়টি লিবিয়ার উচ্চ শিক্ষার জন্য খুবই গুরুত্বপূর্ণ প্রতিষ্ঠান। এটি ১৯৫৫ সালে লিবিয়া বিশ্ববিদ্যালয় নামে প্রতিষ্ঠিত হয়।
১৯৫৫ সালে এটি প্রতিষ্ঠিত হয় লিবিয়া বিশ্ববিদ্যালয় নামে। ১৯৭৩ লিবিয়া ববিশ্ববিদ্যালয় ভেঙ্গে ত্রিপোলী বিশ্ববিদ্যালয় এবং বেনগাজি বিশ্ববিদ্যালয় নামে দুটি বিশ্ববিদ্যালয়ে ভাগ হয়।
কার্গিল

কার্গিল ভারতের লাদাখ অঞ্চলের কার্গিল জেলার একটি শহর। লেহের পরে এটি লাদাখের দ্বিতীয় বৃহত্তম শহর। এটি যথাক্রমে পশ্চিমে দ্রাস ও শ্রীনগর থেকে ৬০ কিমি এবং ২০৪ কিলোমিটার দূরে অবস্থিত, লেহ থেকে ২৩৪ কিলোমিটার পূর্ব, পাদুম থেকে ২৪০ কিমি দক্ষিণে এবং দিল্লি থেকে ১,০৪৭ কিলোমিটার দক্ষিণে অবস্থিত।
কার্গিল শহরের গড় উচ্চতা ২,৬৭৬ মিটার (৮,৭৮০ ফুট) এবং সরু নদীর তীরে অবস্থিত। কার্গিল শহর শ্রীনগর থেকে ২০৪ কিলোমিটার (১২৭ মাইল) দূরে অবস্থিত, শহরের উত্তরাঞ্চল জুড়ে এলওসি অবস্থিত। হিমালয়ের অন্যান্য স্থানের মতো কার্গিলে নাতিশীতোষ্ণ জলবায়ু হয়েছে। গ্রীষ্মকাল শীতল রাতের সাথে উষ্ণ হয়, শীতকাল দীর্ঘ এবং তাপমাত্রা -৪৮ ডিগ্রি সেলসিয়াস (-৫৪ ডিগ্রী ফারেনহাইট) হয়।
কার্গিল বিমানবন্দর শহর থেকে 8 কিলোমিটার দূরে অবস্থিত একটি অ-পরিচালনাবিহীন বিমানবন্দর। বিমানবন্দরটি UDAN স্কিমে অন্তর্ভুক্ত করা হয়েছে এবং অদূর ভবিষ্যতে এটি চালু করার প্রস্তাব করা হয়েছে। নিকটতম কর্মক্ষম বিমানবন্দর হল শ্রীনগর আন্তর্জাতিক বিমানবন্দর।
শ্রীনগর থেকে লেহ সংযোগকারী একটি ভারতীয় জাতীয় মহাসড়ক (NH 1) কার্গিলের মধ্য দিয়ে কেটেছে।
কমান্ড-লাইন ইন্টারফেস

কমান্ড-লাইন ইন্টারফেস, কমান্ড ল্যাঙ্গুয়েজ ইন্টারপ্রেটার, কমান্ড-লাইন ব্যবহারকারী ইন্টারফেস, কনসোল ব্যবহারকারী ইন্টারফেস () কম্পিউটার প্রোগ্রামের সাথে যোগাযোগের মাধ্যম, যেখানে ব্যবহারকারী টেক্সট(কমান্ড লাইন) রূপে প্রোগ্রামকে কমান্ড দেয়। যে প্রোগ্রাম ইন্টারফেস নিয়ন্ত্রণ করে তাকে কমান্ড ল্যাংগুয়েজ ইন্টারপ্রেটার ও শেল বলে।
১৯৬০-এর মধ্যভাগ থেকে, পুরো ১৯৭০ ও ১৯৮০-এর দশক কমান্ড-লাইন ইন্টারফেস অধিকাংশ কম্পিউটার টার্মিনালের কম্পিউটার সিস্টেমেই প্রাথমিক যোগাযোগ মাধ্যম ছিলো। ইন্টারফেস কমান্ড-লাইন শেলের সাথে ইমপ্লিমেন্ট করা হয়, যেটা টেক্সট হিসেবে কমান্ড গ্রহণ করে ও কমান্ডকে উপযুক্ত অপারেটিং সিস্টেম ফাংশনে রূপান্তরিত করে।
বর্তমানে, বেশিরভাগ সাধারণ ব্যবহারকারীই কমান্ড-লাইন ইন্টারফেস খুবই কম ব্যবহার করে, তার বদলে গ্রাফিক্যাল ইউজার ইন্টারফেস ও মেনু-ড্রাইভেন ইন্টারেকশন ব্যবহার করে। যাইহোক, অনেক সফটওয়্যার ডেভেলপার, সিস্টেম এডমিনিস্ট্রেটর, ও এডভান্স ব্যবহারকারী যতার্থভাবে কাজ সম্পন্ন করতে, মেশিন কনফিগার করতে, অথবা গ্রাফিক্যাল ইউজার ইন্টারফেসের মাধ্যমে প্রবেশ করা যায় না এমন ফাইল বা প্রোগ্রামে প্রবেশ এখনও কমান্ড-লাইন ইন্টারফেসের উপর বেশি নির্ভর করে।
স্ক্রিপ্টের মাধ্যমে কমান্ড-লাইন ইন্টারফেসে প্রোগ্রাম আরও সহজে স্বয়ংক্রিয় করা যায়।
কালীগঞ্জ বিধানসভা কেন্দ্র

কালীগঞ্জ (বিধানসভা কেন্দ্র) ভারতের পশ্চিমবঙ্গ রাজ্যের নদিয়া জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ৮০ নং কালীগঞ্জ বিধানসভা কেন্দ্রটি বড়চাঁদঘর, হাটগাছা, মীরা-১, দেবগ্রাম, জুরানপুর, মীরা-২, পানিঘাটা, ফরিদপুর, কালীগঞ্জ, পলাশী-১, পলাশী-২, গোবরা এবং মাটিয়ারি গ্রাম পঞ্চায়েত গুলি কালীগঞ্জ সমষ্টি উন্নয়ন ব্লক এর অন্তর্গত।
কালীগঞ্জ বিধানসভা কেন্দ্রটি ১২ নং কৃষ্ণনগর লোকসভা কেন্দ্রের অন্তর্গত।
২০১১ সালের নির্বাচনে, সর্বভারতীয় তৃণমূল কংগ্রেস এর নাসিরুদ্দিন আহমেদ তার নিকটতম প্রতিদ্বন্দ্বী বিপ্লবী সমাজতন্ত্রী দল এর শঙ্কর সরকারকে পরাজিত করেন।
২০০৬ এবং ২০০১ সালের রাজ্য বিধানসভা নির্বাচনে, আরএসপি'র ধনঞ্জয় মোদক কালীগঞ্জ কেন্দ্র থেকে জয়লাভ করেন তার নিকটতম প্রতিদ্বন্দ্বী তৃণমূল কংগ্রেসের নাসিরুদ্দিন আহমেদকে এবং আবদুস সালাম মুন্সিকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। কংগ্রেসের আবদুস সালাম মুন্সি ১৯৯৬ সালে আরএসপি'র ধনঞ্জয় মোদককে এবং ১৯৯১ এবং ১৯৮৭ সালে আরএসপি'র দেব সরণ ঘোষকে পরাজিত করেন। আরএসপি'র দেব সরণ ঘোষ ১৯৮২ সালের কংগ্রেসের শিবশঙ্কর বন্দ্যোপাধ্যায়কে পরাজিত করেন এবং ১৯৭৭ সালে জনতা পার্টির এস.এম. ফজলুর রহমানকে পরাজিত করেন।
কংগ্রেস শিবশঙ্কর বন্দ্যোপাধ্যায় ১৯৭২ সালে জয়ী হন। ১৯৭১ সালে নির্দলের মীর ফকির মহম্মদ জয়ী হন। কংগ্রেসের এসএম ফজলুর রহমান ১৯৬৯ এবং ১৯৬৭ সালে জয়ী হন। ১৯৬২ এবং ১৯৫৭ সালে কালীগঞ্জ কেন্দ্রে আসনটি ছিল না। ১৯৬২ সালে নাকাশিপাড়া বিধানসভা কেন্দ্রটি উন্মুক্ত আসন ছিল, কংগ্রেস এর এস.এম. ফজলুর রহমান জয়লাভ করেন। ১৯৫৭ সালে নাকাশিপাড়া একটি যৌথ আসন ছিল, যার মধ্যে একটি আসন (এসসি) জন্য সংরক্ষিত ছিল। কংগ্রেসের এস.এম. ফজলুর রহমান ও মহানন্দ হালদার উভয় জয়ী হন। স্বাধীন ভারতের প্রথম নির্বাচন ১৯৫১ সালে, কংগ্রেসের এস.এম. ফজলুর রহমান কালীগঞ্জ কেন্দ্রে জয়ী হন।
কার্ল ফ্রিডরিশ গাউস পুরস্কার

কার্ল ফ্রিডরিশ গাউস প্রাইজ ফর অ্যাপ্লিকেশন অব ম্যাথমেটিক্স একটি গণিতশাস্ত্রের উপর দেয়া পুরস্কার। ইন্টারন্যাশনাল ম্যাথমেটিকাল ইউনিয়ন এবং জার্মান ম্যাথমেটিক্যাল সোসাইটি যৌথভাবে এই পুরস্কার প্রদান করে থাকে গণিতক্ষেত্রের বাইরে গণিতের উপর গুরুত্বপূর্ণ অবদান রাখার জন্য। পুরস্কারটির নামকরণ করা হয়েছে জার্মান গণিতবিদ কার্ল ফ্রিডরিশ গাউসের নামানুসারে। এটি প্রথম প্রদান করা হয় ২০০৬ খ্রিষ্টাব্দে। প্রতি চার বছর অন্তর এই পুরস্কার প্রদান করা হবে গণিতবিদদের আন্তর্জাতিক কংগ্রেসে। 
প্রাক্তন বিজয়ীকে প্রদান করা হয় একটি পদক এবং ১০,০০০ ইউরো। এর অর্থায়ন করা হয় ইন্টারন্যাশনাল কংগ্রেস অব ম্যাথমেটিশিয়ান্সের ১৯৯৮ এর বাজেট উদ্বৃত্ত থেকে। 
এ পুরস্কারের আনুষ্ঠানিক ঘোষণা আসে ৩০শে এপ্রিল, ২০০২ এ। এ দিনটি ছিল গাউসের ২২৫তম জন্মদিন। এ পুরস্কারটির প্রচলন করা হয় বিশেষত গণিতবিদদের কাজকে স্বীকৃতি দেয়ার উদ্দেশ্যে। গণিতবিদরা তাদের বিষয়ের বাইরেও জগতে প্রভাব ও অবদান রাখেন, কিন্তু তাদের গবেষণা প্রায়ই স্বীকৃতির অতীত হয়ে যায়। এজন্য যারা গণিতক্ষেত্রে কাজ করেও গণিতের বাইরের বিভিন্ন ক্ষেত্রে প্রভাব রাখেন যেমন- ব্যবসা-বাণিজ্য, প্রযুক্তি, এমনকি দৈনিক দিনযাপনে তাদের অবদানকে সম্মান জানাতেই গাউস পুরস্কারের আবির্ভাব।
জন টানিক্লিফ

জন টানিক্লিফ (; জন্ম: ২৬ আগস্ট, ১৮৬৬ - মৃত্যু: ১১ জুলাই, ১৯৪৮) ইয়র্কশায়ারের পাডসে এলাকার লো টাউনে জন্মগ্রহণকারী বিখ্যাত প্রথম-শ্রেণীর ইংরেজ ক্রিকেট তারকা ছিলেন। ১৮৯১ থেকে ১৯০৭ সময়কালে ঘরোয়া প্রথম-শ্রেণীর কাউন্টি ক্রিকেটে ইয়র্কশায়ারের প্রতিনিধিত্ব করেছেন তিনি। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, ডানহাতে স্লো বোলিংয়ে পারদর্শী ছিলেন লং জন ডাকনামে পরিচিত জন টানিক্লিফ।
সমগ্র খেলোয়াড়ী জীবনে ৪৭২টি প্রথম-শ্রেণীর খেলায় অংশগ্রহণের সুযোগ হয় জন টানিক্লিফের। দীর্ঘদেহের অধিকারী জন টানিক্লিফ মারকুটে ডানহাতি উদ্বোধনী ব্যাটসম্যান হিসেবে খেলতেন। পরিসংখ্যানগত দিক দিয়ে দেখা যায় যে, সর্বকালের অন্যতম সেরা স্লিপ ফিল্ডার ছিলেন তিনি। বেশ বয়স নিয়ে প্রথম-শ্রেণীর ক্রিকেটে অংশগ্রহণ করেন। ১৮৯৩ সাল থেকে ইয়র্কশায়ার দলে নিয়মিতভাবে খেলতে থাকেন। এ দলটিতে ১৯০৭ সাল পর্যন্ত খেলেন।
১৯০৩ সাল বাদে প্রত্যেক মৌসুমেই সহস্রাধিক রান তুলেছিলেন। তন্মধ্যে, ১৮৯৮ সালে স্বর্ণালী সময় অতিবাহিত হয় তার। ইনিংস প্রতি ৪১.০০ গড়ে ১,৮০৪ রান তুলেন। ঐ মৌসুমে নিজস্ব ব্যক্তিগত সর্বোচ্চ ২৪৩ রানের ইনিংস খেলেন। চেস্টারফিল্ডের কুইন্স পার্কে ডার্বিশায়ারের বিপক্ষে অনুষ্ঠিত ঐ খেলায় জ্যাক ব্রাউনের সাথে ৫৫৪ রান তুলে তৎকালীন যে-কোন উইকেটে সর্বোচ্চ রানের রেকর্ড গড়েছিলেন। তাদের এ সংগ্রহটি অদ্যাবধি প্রথম উইকেটে তৃতীয় সর্বোচ্চ ও বৈশ্বিকভাবে যে-কোন উইকেটে ষষ্ঠ সর্বোচ্চ রানের জুটিরূপে স্বীকৃতি পাচ্ছে।
ব্যাটিংয়ের পাশাপাশি টানিক্লিফের স্লিপ অঞ্চলের ফিল্ডিংও ততোধিক গুরুত্ব বহন করেছিল। সুদীর্ঘ বাহুযুগলের কারণে ‘লং জন পাডসে’ ডাকনামে আখ্যায়িত হয়েছেন। দীর্ঘাকার হাতের কারণে অন্য খেলোয়াড়দের সাধ্যাতীত ক্যাচ তালুবন্দী করতে না পারলেও অনায়াসেই তিনি তা করায়ত্ত করতে সক্ষমতা দেখিয়েছেন।
সমগ্র খেলোয়াড়ী জীবনে ৪৯৮টি প্রথম-শ্রেণীর খেলায় অংশ নিয়ে ৬৯৫টি ক্যাচ তালুবন্দী করেছেন তিনি। খেলোয়াড়ী জীবনের শুরুরদিকে ১৮৯১ ও ১৮৯২ সালে কয়েকটি খেলায় উইকেট-রক্ষকের ভূমিকায় অবতীর্ণ হয়েছেন। কিন্তু এরপর থেকেই স্লিপ অঞ্চলে ফিল্ডিংয়ের দিকে ঝুঁকে পড়েন। ১৯০১ সালে এক মৌসুমে ৭০ ক্যাচ নিয়েছিলেন ও তৎকালীন রেকর্ড গড়েন। পরবর্তীকালে ১৯২৮ সালে ওয়ালি হ্যামন্ড ৭৯ ক্যাচ নেয়ার রেকর্ডটি নিজের করে নেন।
খেলায় তার ক্যাচ নেয়ার অনুপাত ১.৩৯৩ : ১ যা কেবলমাত্র ওয়ালি হ্যামন্ডের ১.২৯১ : ১ ও জন ল্যাংগ্রিজের ১.৩৬৫ : ১-এর চেয়ে পিছিয়ে রয়েছে। জন টানিক্লিফ ২৭.০০ গড়ে প্রথম-শ্রেণীর ক্রিকেটে ২০,৩১০ রান তুলেছিলেন। এছাড়াও মাঝে-মধ্যে বল হাতে নিয়ে ৫৭.৮৫ গড়ে সাত উইকেট পেয়েছেন।
ঘরোয়া ক্রিকেটে অসামান্য অবদানের স্বীকৃতিস্বরূপ ১৯০১ সালে উইজডেন কর্তৃক অন্যতম বর্ষসেরা ক্রিকেটারের সম্মাননায় অভিষিক্ত হন জন টানিক্লিফ।
১৯০৭ মৌসুম শেষে খেলোয়াড়ী জীবন থেকে অবসর গ্রহণের পর ক্লিফটন কলেজে ক্রিকেট কোচ হিসেবে নিযুক্ত হন। এরপর গ্লুচেস্টারশায়ার ক্লাবের পরিচালনা পরিষদের সদস্য মনোনীত হন। ঐ সময়ে তার সন্তান ক্লাবের সাধারণ সম্পাদক ছিলেন।
১১ জুলাই, ১৯৪৮ তারিখে ৮১ বছর বয়সে ব্রিস্টলের ওয়েস্টবারি পার্কে জন টানিক্লিফের দেহাবসান ঘটে।
অল অ্যাবাউট ইভ

অল অ্যাবাউট ইভ () জোসেফ এল. ম্যাংকাভিৎস রচিত ও পরিচালিত মার্কিন নাট্য চলচ্চিত্র। ছবিটি প্রযোজনা করেছেন ডেরিল এফ. জানুক। এটি ম্যারি অরের ১৯৪৬ সালের "দ্য উইজডব অব ইভ" ছোটগল্প অবলম্বনে নির্মিত হলেও পর্দায় তাকে কৃতিত্ব দেওয়া হয় নি।
ছবিটিতে ব্যাপক প্রশংসিত কিন্তু বয়ঃপ্রাপ্ত তারকা মার্গো চ্যানিং চরিত্রে অভিনয় করেন বেটি ডেভিস এবং তার উচ্চাকাঙ্ক্ষী তরুণ ভক্ত ইভ হ্যারিংটন চরিত্রে অভিনয় করেন অ্যান ব্যাক্সটার। অন্যান্য পার্শ্ব চরিত্রে অভিনয় করেন জর্জ স্যান্ডার্স, সেলেস্ট হোম, গ্যারি মেরিল, হিউ মার্লো, থেলমা রিটার, মেরিলিন মনরো, গ্রেগরি র‍্যাটফ, বারবারা বেটস এবং ওয়াল্টার হ্যাম্পডেন।
চলচ্চিত্রটি ১৯৫০ সালের ১৩ই অক্টোবর মুক্তি পায় এবং মুক্তির পরপরই সমালোচকদের দ্বারা প্রশংসিত হয়। ছবিটি ১৪টি বিভাগে একাডেমি পুরস্কারের মনোনয়ন লাভ করে এবং শ্রেষ্ঠ চলচ্চিত্র সহ ছয়টি বিভাগে পুরস্কার লাভ করে। "অল অ্যাবাউট ইভ" অস্কারের ইতিহাসের একমাত্র চলচ্চিত্র হিসেবে অভিনয় বিভাগে চারটি পুরস্কারের মনোনয়ন লাভ করে (ডেভিস ও ব্যাক্সটার শ্রেষ্ঠ অভিনেত্রী বিভাগে এবং হোম ও রিটার শ্রেষ্ঠ পার্শ্ব অভিনেত্রী বিভাগে)। ১৯৯০ সালে মার্কিন যুক্তরাষ্ট্রের জাতীয় চলচ্চিত্র রেজিস্ট্রিতে ছবিটিকে সংরক্ষণের জন্য নির্বাচন করা হয়। এটি জাতীয় চলচ্চিত্র রেজিস্ট্রিতে তালিকাভুক্ত প্রথম ৫০টি চলচ্চিত্রের একটি। আমেরিকান ফিল্ম ইনস্টিটিউটের করা ১০০ সেরা মার্কিন চলচ্চিত্র তালিকায় এই ছবিটির অবস্থান ১৬তম।
খেদারমারা ইউনিয়ন

খেদারমারা বাংলাদেশের রাঙ্গামাটি জেলার অন্তর্গত বাঘাইছড়ি উপজেলার একটি ইউনিয়ন।
খেদারমারা ইউনিয়নের আয়তন ৬৪০০ একর (২৫.৯০ বর্গ কিলোমিটার)।
২০২২ সালের পরিসংখ্যান অনুযায়ী ইউনিয়নের জনসংখ্যা ১০,৪৭৭জন। এর মধ্যে ৮,৪৮৭জন বৌদ্ধ, ১,৪৬৯জন মুসলিম, ৫১৯জন হিন্দু, ২জন খ্রিস্টান ।
বাঘাইছড়ি উপজেলার দক্ষিণ-পশ্চিমাংশে খেদারমারা ইউনিয়নের অবস্থান। উপজেলা সদর থেকে এ ইউনিয়নের দূরত্ব প্রায় ১৩ কিলোমিটার। এ ইউনিয়নের উত্তরে রূপকারী ইউনিয়ন; পূর্বে কাচালং নদী, বাঘাইছড়ি ইউনিয়ন, সারোয়াতলী ইউনিয়ন, কাপ্তাই হ্রদ ও আমতলী ইউনিয়ন; দক্ষিণে কাপ্তাই হ্রদ এবং পশ্চিমে লংগদু উপজেলার আটারকছড়া ইউনিয়ন ও খাগড়াছড়ি জেলার দীঘিনালা উপজেলার মেরুং ইউনিয়ন অবস্থিত।
জনশ্রুতি আছে, অনেক বছর আগে এই ইউনিয়নের এক গ্রামে বন্য হাতি ধরার জন্য খেদার (হাতি ধরার ফাঁদ) বানানো হয়। বন্য হাতি গুলোকে খেদারের ভিতর আটকে রেখে গল্প শুনিয়ে পোষ মানানো হত। সেই থেকে গ্রামটি "খেদারমারা" নামে পরিচিতি লাভ করে। খেদারমারা গ্রামের নামানুসারে ইউনিয়নের নামকরণ করা হয়।
খেদারমারা ইউনিয়ন বাঘাইছড়ি উপজেলার আওতাধীন ৩১নং ইউনিয়ন পরিষদ। এ ইউনিয়নের প্রশাসনিক কার্যক্রম বাঘাইছড়ি থানার আওতাধীন। এটি জাতীয় সংসদের ২৯৯নং নির্বাচনী এলাকা পার্বত্য রাঙ্গামাটি এর অংশ। এটি "৩৮২নং উলুছড়ি" ও "৩৮৩নং খেদারমারা" এ ২টি মৌজা নিয়ে গঠিত। এ ইউনিয়নের গ্রামগুলো হল:
খেদারমারা ইউনিয়নের সাক্ষরতার হার ৩৯.২৯%। এ উপজেলায় ২টি মাধ্যমিক বিদ্যালয়, ১২টি প্রাথমিক বিদ্যালয় ও ১টি এবতেদায়ী মাদ্রাসা রয়েছে।
বাঘাইছড়ি উপজেলা সদর থেকে খেদারমারা ইউনিয়নে যোগাযোগের প্রধান সড়ক বাঘাইছড়ি-খেদারমারা সড়ক।
প্রধান যোগাযোগ মাধ্যম অটোরিক্সা ও মোটর সাইকেল। এছাড়া নৌপথেও এ ইউনিয়নে যোগাযোগ করা যায়।
খেদারমারা ইউনিয়নের পূর্ব দিক দিয়ে প্রবাহিত হচ্ছে কাচালং নদী। এছাড়াও রয়েছে কাপ্তাই হ্রদ।
খেদারমারা ইউনিয়নের প্রধান হাট-বাজার হল দূরছড়ি বাজার।
অন দ্য ওয়াটারফ্রন্ট

অন দ্য ওয়াটারফ্রন্ট () হল এলিয়া কাজান পরিচালিত ১৯৫৪ সালের মার্কিন অপরাধমূলক নাট্য চলচ্চিত্র। "দ্য নিউ ইয়র্ক টাইমস"-এ ১৯৪৮ সালের নভেম্বর থেকে ডিসেম্বর মাসে প্রকাশিত ম্যালকম জনসনের "ক্রাইম অন দ্য ওয়াটারফ্রন্ট" শীর্ষক প্রবন্ধের ছায়া অবলম্বনে চলচ্চিত্রটির চিত্রনাট্য রচনা করেছেন বাড শুলবার্গ। এতে শ্রেষ্ঠাংশে অভিনয় করেন মার্লোন ব্র্যান্ডো এবং পার্শ্ব ভূমিকায় ছিলেন কার্ল মালডেন, লি জে. কব, রড স্টাইগার, প্যাট হেনিং ও ইভা মারি সেন্ট। এটি সেন্টের প্রথম চলচ্চিত্র ছিল।
চলচ্চিত্রটি ১৯৫৪ সালের ২৮শে জুলাই মুক্তি পায় এবং সমালোচনামূলক ও বাণিজ্যিকভাবে সফল হয়। ছবিটি ১২টি বিভাগে একাডেমি পুরস্কারের মনোনয়ন লাভ করে এবং শ্রেষ্ঠ চলচ্চিত্র সহ আটটি পুরস্কার লাভ করে। কাজান শ্রেষ্ঠ পরিচালনা, ব্র্যান্ডো শ্রেষ্ঠ অভিনেতা এবং সেন্ট শ্রেষ্ঠ পার্শ্ব অভিনেত্রী বিভাগে পুরস্কৃত হন।
১৯৮৯ সালে "সাংস্কৃতিক, ঐতিহাসিক, বা নান্দনিকভাবে গুরুত্বপূর্ণ" বিবেচনায় লাইব্রেরি অব কংগ্রেস ছবিটিকে মার্কিন যুক্তরাষ্ট্রের জাতীয় চলচ্চিত্র রেজিস্ট্রিতে সংরক্ষণের জন্য নির্বাচন করে। ১৯৯৭ সালে আমেরিকান ফিল্ম ইনস্টিটিউট সর্বকালের সেরা মার্কিন চলচ্চিত্রের তালিকায় ছবিটিকে ৮ম স্থান এবং ২০০৭ সালে ১৯তম স্থান প্রদান করে।
দ্য কিংস স্পিচ

দ্য কিংস স্পিচ () হল টম হুপার পরিচালিত ২০১০ সালের ব্রিটিশ ঐতিহাসিক নাট্য চলচ্চিত্র। ছবিটির চিত্রনাট্য রচনা করেছেন ডেভিড সেইডলার। কলিন ফার্থ রাজা ষষ্ঠ জর্জ চরিত্রে অভিনয় করেন, যিনি অচিরেই রাজা হবেন কিন্তু তার তোতলানোর স্বভাব রয়েছে। জেফ্রি রাশ তার চিকিৎসক অস্ট্রেলীয় ভাষা থেয়ারাপিস্ট লিওনেল লগের চরিত্রে অভিনয় করেন। তারা দুজনে ভালো বন্ধু হয়ে ওঠেন এবং জর্জের ভাই রাজসিংহাসন ত্যাগ করার পর তিনি ১৯৩৯ সালে জার্মানিতে ব্রিটেনের ঘোষণা বিষয়ক তার প্রথম যুদ্ধকালীন বেতার সম্প্রচারের জন্য লগের উপর নির্ভরশীল হন।
চলচ্চিত্রটি ২০১১ সালের ৭ই জানুয়ারি যুক্তরাজ্যে মুক্তি পায় এবং বক্স অফিস ও সমালোচনামূলকভাবে সফলতা অর্জন করে। ১৫ মিলিয়ন মার্কিন ডলারের নির্মিত চলচ্চিত্রটি বিশ্বব্যাপী ৪১৪.২ মিলিয়ন মার্কিন ডলার আয় করে। ছবিটি শ্রেষ্ঠ চলচ্চিত্রের জন্য একাডেমি পুরস্কার সহ একাধিক পুরস্কার ও মনোনয়ন লাভ করে, বিশেষ করে ফার্থ তার অভিনয়ের জন্য।
ডান্স প্লাস ৩

"ডান্স প্লাস" মৌসম ৩ শুরু হয়েছিল ১ জুলাই ২০১৭ স্টার প্লাস টিভিতে এবং উপস্তাপিত হয়েছিল উরবন ব্রেউ স্টুডিও দ্বারা। বিজয়ী হয়েছিল বীর রাধা শেরপা , টিম পুনিত থেকে। অন্যন্য তিন প্রতিযোগী ছিল ধরমেসের এর দল শীর্ষ চার থেকে, এবং তাদের জন্য একটি নতুন চূড়ান্ত রেকর্ড। অমর দীব সিং নাথ হয়ছিল, প্রথম রানার আপ, আরিয়ান পার্থ হয়েছিল দ্বিতীয় রানার আপ এবং সিভানি এবং তরুন হয়েছিল তৃতীয় রানার আপ। সবআই চূড়ান্ত অন্তরে জিতেছে পাবলিক থেকে তাদের উচ্ছল এবং চমৎকার পারফরমেন্স দিয়ে। ধরমেসের দলের দুই জন বিজয়ী ছিল মৌসম এক এবং মৌসম ২ থেকে, এবং দল পুনিত থেকে একজন এবং শক্তি মোহন দলের ছিলনা কেউ। শো প্রশংসিত হয়েছিল খুব জনপ্রিয় সৃজনশীল বিন্যাস এবং স্বতন্ত্রতার কারণে।
রেমো ডি'সুজা হল সুপার, বিচারক এই সিজনের জন্য, এছাড়াও তিনি একটি সুপরিচিত এবং প্রখ্যাত নৃত্যশিল্পী এবং চলচ্চিত্র পরিচালক। তিনি "F. A. L. T. U.", "Any Body Can Dance" ("" " এবং " ABCD 2 " ), " একটি উড়ন্ত জ্যাট " নামক সিনেমার নির্দেশ দিয়েছিলেন এবং তিনি ' ঝালক ডিখলা জা ' এবং ' ডান্স ইন্ডিয়ান ডান্স ' (সিজন ১, ২ এবং ৩ ) এর বিচারক ছিলেন ।
প্রতিটি দলের পরামর্শদাতা আছে তাদের নিজস্ব দল ও রয়েছে এবং প্রতিযোগী নির্বাচন করেন সেখানে এবং সবাইকে এক হতে হয়, তারপর চূড়ান্ত বিজয়ীদেরকে শেষে দেখানো হয় শহরে চোলাই স্টুডিও তৈরি করে প্রথম, দ্বিতীয় ও তৃতীয় পর্বে ডান্স প্লাস শো স্টার প্লাস এর উপর দেখানো হয়।
প্রতিটি ক্যাপ্টেন একটি চ্যালেঞ্জ দেবেন এক শিল্পীকে একে অপরের দুই দল থেকে চ্যালেঞ্জ করা হবে:
যে ক্যাপ্টেন চ্যালেঞ্জটি দিয়েছেন তিনি আউট অব ৫ স্কোর করতে পারেন এবং যিনি সুপার বিচারক আউট অব দশ স্কোর করতে পারেন, এবং যিনি সুপার বিচারক তিনি আবার অতিরিক্ত পাঁচ পয়েন্ট দিতে পারেন।
চতুর্থ রাউন্ডটা হচ্চে আন্তর্জাতিক দলের চ্যালেঞ্জ, যা এক সদস্য প্রতিটি দল থেকে নাচের স্তর মিলিয়ে আন্তর্জাতিক নর্তকী। সুপার বিচারক আউট অব দশ স্কোর করতে পারেন এবং তিনি আবার অতিরিক্ত পাঁচ পয়েন্ট দিতে পারেন।
স্কোরের উপর ভিত্তি করে এই রাউন্ড, এই চক্রের দুই দল যেতে যেতে পারেন চূড়ান্ত শোডাউনে। এবং চতুর্থ শিল্পী প্রতিটি দল থেকে সঞ্চালিত এবং সুপার বিচারক বিজয়ীকে পছন্দ করেন। এবং বিজয়ী দলের অধিনায়ক পছন্দ করেন ২ জন শিল্পীকে তার দল এগিয়ে যেতে এবং সুপার বিচারক শিল্পীদেরকে পছন্দ করেন তাদের যেতে হয় শীর্ষ আট.
ডান্স প্লাস ৩ এ রেমো দিসুজা নতুন একতি চ্যালেঞ্জের তৈরি করেছেন নৃত্য শিল্পীদের জন্য। সেখানে তিনি আন্তর্জাতিক নৃত্য শিল্পীদের আহব্বান করেন প্রত্যক সপ্তাহে।